Флүр Ғәлимов - Журнал Агидель\nЛилиә эзотерик музыка уйнатып ебәрҙе. Үҙе белгән серле код һүҙҙәрен ауыҙ эсенән генә шыбырлағандан һуң устарын уның күкрәгенә ҡуйҙы. Шунда уҡ тиерлек устарынан йылы ағылды. Бер-бер артлы бөтөн чакраларын да асып ебәргәс, Лилиә ире эргәһенән китеп, ҡаршылағы диванға барып ултырҙы.\nСалауат күңелгә ятышлы моң ыңғайына еңелсә генә сайҡала башланы, гүйә, талғын ғына диңгеҙ тулҡындарында бәүелә…\nУйҙар, уйҙар... “Ситлек-тәгәрмәс эсендәге тейен кеүек сабам. Донъя тәгәрмәсе бер туҡтауһыҙ әйләнә лә әйләнә. Көн артынан көн, аҙна артынан аҙна, ай артынан ай, йыл артынан йыл уҙа. Ваҡыт тигән арғымаҡ шундай етеҙ елә, артынан етермен тимә. Ваҡыт-арғымаҡҡа тағылған донъя тәгәрмәсен кем генә ҡыуып етә алған икән?..\nҠалаға ҡабат күсеп ҡайтыуыбыҙға ете йыл тулып килә. Был йылдар күҙ асып йомған арала үтте. Ете йыл буйына мал артынан ҡыуып, мөғжизәле ижад донъяһынан алыҫлашҡандан алыҫлашам. Тәүҙәрәк, үҙемде ғәйепле тойоп, ғазаплана инем. Аҙағыраҡ, бына ошо ғына мөһим эштәремде теүәлләйем дә, күптән яҙырға хыял иткән картинама тотонасаҡмын, тип үҙемде йыуатҡан була торғайным. Йылдар үткән һайын йөрәгем ялҡыны һүрелә барып, ижад ҡомары ла һыуынғандан-һыуына барҙы. Ә ниндәй ғәжәйеп, кинәйәле ижади төштәр керҙе миңә… Һәм төштәремдә күҙ йәштәрем түгелде. Ҡайһылай бай фантазиялы ине ул төштәр. Талантым, музам нисә тапҡыр төштәремә инеп, ижадҡа әйләнеп ҡайтырға саҡырҙы бит мине…\nӨҫтән мәғлүмәт төшөрҙөләр: картиналарыңа тотонмаһаң, Аллаһы Тәғәлә талантыңдан мәхрүм итәсәк, тигәйне Лилиә иртәнсәк. Ҡатынымдың был һүҙҙәре йөрәгемде өтөп алды. Эй, Аллам, ҡарарыңды кисектереп тор инде, зинһар! Мин ижадҡа әйләнеп ҡайтасаҡмын. Миңә бағлаған өмөтөңдө аҡлармын, иңдәремә һалынған бурысымды үтәрмен, тик үҙем генә яҙа аласаҡ әҫәрҙәремде ижад итермен.\nЭй, Хоҙай Тәғәләм, мине яҡты донъяға яралтҡаның, ҡатыным, балаларым өсөн сикһеҙ рәхмәт инде үҙеңә.\nИжад итеүҙән туҡталып ҡалыуҙы ҡасандыр оло фажиғәгә тиңләй инем. Сөнки ул минең өсөн һәр саҡ иң беренсел булды. Хатта ғаиләмде лә икенсе урынға ҡуя торғайным. Ғаиләм – тәүмаҡсат булһа, ижадым – төпмаҡсат ине. Ләкин алтын буғаға атланып, бөтөн донъябыҙҙы бәреп-емереп килеп ингән ҡырағай капитализм ғали йәнәптәре был ҡарашымды “һә“ тигәнсе сәғәт-минутта үҙгәртеп, ғаиләмде беренсе урынға күсертте. Сөнки, ир-егет булараҡ, ғаиләмде фәҡирлектә йәшәтә алмай инем.\nИжад – бөтөн күңелеңде, йөрәгеңде, аҡыл көсөңдө үҙенә һалыуҙы, хатта тормошоңдо үҙенә бағышлауҙы талап итә. Һораған ҡорбанын алмаһа – йүнле емештәрен бирмәй. Алтын буға ла шул хаҡты көҫәй. Улар икеһе лә еңел-елпе менән генә мөрхәтһенмәй шул…\nМиңә ижад итә башларға ҡушылған… Был – бит минең иң мөҡәддәс хыялым. Сүллектә аҙашып, һуңғы сиккә етеп сарсаған, бер йотом һыу уртларға зар-интизар мосафир һымаҡ хыял итәм дәһә ижад тураһында. Ижадтың татлы ғазаптары, илерткес шатлыҡтары – улар бит минең өсөн иң хозур нәмәләр ине. Донъяның иң мауыҡтырғыс рәхәтлектәренән дә өҫтөнөрәк торған юғары ләззәт ине. Әҫәр яҙған саҡтарымда ниндәй ҡәнәғәтлек, эске кинәнес, рухи күтәрелеш тоя инем. Ҡанатланған йәнем ете ҡат күктәргә ашып кәйелеп оса торғайны.\nИжад бәхетен тағы ла татырға насип булырмы миңә?.. Әле ай кәмеүгә бара. Шуға күрә ниндәйҙер яңы әҫәр башлауҙан тыйылыбыраҡ торормон. Бөгөн 2001 йылдың 14 марты, ә яңы ай 26-да тыуа, шул көндө яңы әҫәргә тотонормон. Йылдар буйына эсемә йыйылған хис-тойғолар бушағансы, рәхәтләнеп яҙырмын.\nНисәмә йылдар буйына тотҡарланып торғандан һуң ижади стихияға ҡабаттан инеп китеүе анһат булмаясағын яҡшы аңлайым. Мин бит бәғзеләр һымаҡ ҡасан теләйем, шул саҡта яҙа алмайым. Яҙа башлар алдынан әллә күпме ваҡыт күңелемде, йәнемде көйләйем әле.\nИх, бер нәмәнән дә ҡурҡмайынса, кеше һүҙенән дә өркмәйенсә, ни теләйем – шуны яҙа алһам ине! Минең өсөн иң хәтәр цензор, әлбиттә, Лилиә инде… Әҫәрҙәремде үҙенсә аңлап, ул көнләшәсәк һәм үсегәсәк. Был – көн кеүек асыҡ. Әҫәрҙәрем менән ҡатынымды ҡыйырһытыуҙан ҡурҡам икән, тимәк, тулыһынса ижади азатлыҡҡа ирешеп етмәгәнмен әле. Эске азатлығы ҡыҫылған рәссам ысын ижадсы бейеклегенә күтәрелеп, бөйөк әҫәрҙәр яҙа аламы икән һуң?.. Ғүмерҙә лә онотолмаҫ беренсе мөхәббәтемдең йәш саҡтағы портретын берәй заман яҙа алырмынмы икән? Мин бит был турала ғүмер буйы хыял иттем.\nТормошом бит ваҡиғаларға иҫ киткес бай, ҡатмарлы булды. Шул арҡылы күңел сәхифәләрем – ғәжәйеп, ә тормош тәжрибәм – уникаль. Сюжеттарым – ғүмер буйы яҙһам да бөтөрлөк түгел. Теге этюдтарымды эҙләп табып, иң түргә һалып ҡуясаҡмын. Ижадҡа әйләнеп ҡайтыр, ижад стихияһына инеп китер өсөн эште этюдтарҙан башларға кәрәк…\nБизнес… Алтын буға, аҡса ҡөҙрәте үҙенән ысҡындырырға теләмәй шул, ныҡ тота. Ул мине тулыһынса әүрәтеп, ғүмер буйы артынан эйәртеп йөрөтөп, бер мәлде бөтөнләй аҙаштырып, ижадымдан мәхрүм иттермәҫме икән? Нисек тә, быға юл ҡуймаҫҡа тейешмен. Ә бәлки, кәсебемде сәғәт һымаҡ көйләп, ышаныслы идарасы яллаһам, ижад менән шөғөлләнә алырмын?..\nНисек булһа ла, үҙемдең төп шөғөлөмә, йәшәү мәғәнәмә, ижадыма әйләнеп ҡайтып, үҙ миссиямды үтәргә бурыслымын...”\nОшо мәл үҙен диңгеҙ тулҡындарында талғын ғына сайҡалған кәмә һымаҡ хис иткән Салауатты күҙгә күренмәгән ниндәйҙер көс ҡапыл дер һелкетергә тотондо. Әйтерһең, әле генә тыныс бәүелгән диңгеҙҙә көтмәгәндә шторм башланды. Был хәлдә ун биш минут самаһы хитланғандан һуң, ниһайәт, бөгөнгө сеанс тамамланды.\nСалауат, аһ та уһ килеп, диванға ултырҙы. Маңлай тирен һөрткәс:\n– Үәт кәрәкте бирҙеләр – дер һелкеттеләр, – тине.\n– Ошолай дер һелкетеп, йылдар буйы йыйылған бысраҡтарынан, гонаһтарынан, зина ҡылыуҙарынан таҙартабыҙ, үҙ асылына ҡайтарабыҙ, тигән мәғлүмәт төшөрҙөләр өҫтән, – тип аңлатты Лилиә.\n– Ике аҙна буйына дер һелкетерҙәрме ни?\n– Үҙҙәре беләләрҙер инде…\nОшолай итеп, Салауатты “посвящение“ға әҙерләүҙең тәүге көнө үтеп китте.\nИкенсе көндө лә Салауат киске туғыҙҙарҙа ғына ҡайтып инеп, ваҡ-төйәк мәшәҡәттәрен теүәлләгәс, каналға баҫып, күҙҙәрен йомдо һәм күңеленә үтеп инерлек моң ыңғайына әкрен генә тибрәлә башланы. Ғүмере буйы хәтер һандығында ҡәҙерләп һаҡлаған балалыҡ хәтирәләре күңел күҙе алдынан үтте.\nӨй эсе яп-яҡты ине. Салауат бишектә ята. Ул бөтөн тәнендә еңеллек, рәхәтлек тоя. Әммә бер аҙҙан уға ҡыйын була башланы. Сөнки һикелә йоҡлаған әсәһенә һыйынып ятҡыһы килде.\nСалауат шул уҡ сәңгелдәктә. Өйгә ингән һәр кеше “мәкән” тип йылмайып, уның танауын ҡыҫа. Салауатҡа уларҙың был ҡылыҡтары бик тә оҡшамай. Сөнки “мәкән” һүҙен ишетһә – күҙ алдына ҡарағусҡыл һары төҫ килә. Ә ул был төҫтө яратмай. Бер аҙ үҫә төшкәс, һары төҫтә булған өсөн бал да, май ҙа ашаманы. Ҡағыҙы һары булһа – хатта кәнфиттән дә йөҙөн борҙо.\nАпаруҡ йылдар үткәс, әсәһе әйтте: “Бәпес сағыңда бигерәк мәкән инең. Күрше апайҙар менән танауыңды ҡыҫып, һиңә танау яһаныҡ”.\nСалауат тәҙрә төбөндә, урамда сыр-сыу килеп уйнап йөрөгән малайҙарҙы күҙәтеп ултыра. Көн шул тиклем яҡты. Тәҙрә алдындағы ҙур ғына күләүектә боҙ киҫәктәре йөҙөп йөрөй. Бер малай эйелеп, уларҙың береһен ҡулына алғайны, боҙ киҫәге ҡояш нурҙарында сағылып, емелдәп-емелдәп китте. Малай боҙҙо ауыҙына ҡабып тәмләп ҡараны ла, йөҙөн йәмерәйтеп, күләүеккә кире ташланы. Шунан Салауатты шәйләп ҡалып, тәҙрә төбөнә килде, бер аҙ ҡарап торғас, ҡапыл “Та-а!” тип ҡурҡытты. Бер нисә көндән Салауат та урамға сыҡты. Быймалары менән шаптырҙатып, теге күләүекте кисеп сыҡты. Һалҡынса һыу быймаһы аша аяҡтарына рәхәт итеп үтте.\nКөндәр ныҡлы йылынып, йорт алдын йәм-йәшел үлән ҡаплағас, Салауат урамға сыҡҡайны, хайран ҡалды: унда ҡояш төҫөндәге бәләкәс кенә бәпкәләрен эйәртеп ҡаҙҙар йөрөй. Ә ҡыуанысы эсенә һыймаған ата ҡаҙ, ем һауыты өҫтөндә бөтөн донъяһын онотоп, тыпырҙатып бейеп тора. Шундай матур, тере ҡояш йомғаҡтары Салауатты арбаны. Ул бәпкәләргә яҡын килгәнен һиҙмәй ҙә ҡалды. Быны күреп ата ҡаҙ бейеүенән ҡапыл туҡтаны ла, ҡанаттарын йәйеп, оҙон муйынын һоноп “ҡа-ҡа-ҡа!” тип уҫал ҡаңҡылдап, Салауатҡа ташланды. Йәш ярымлыҡ Салауатҡа ата ҡаҙ бик ҙур һәм ҡурҡыныс януар булып күренде. Ысынлап та, ата ҡаҙ унан байтаҡҡа ҙурыраҡ ине. Ата ҡаҙ ажарланып уны ҡанға туҙҙырып таланы: битен, муйынын, ҡулдарын суҡыны. Салауаттың уға ҡаршылыҡ күрһәтергә лә, тороп ҡасырға ла мөмкинлеге булманы. Ярай әле, өләсәһе өйҙән йүгереп сығып, уны яуыз ата ҡаҙҙан һалдырып алды.\nАта ҡаҙҙың суҡыш эҙҙәре бер аҙ уңалғас, Салауат йәнә ишек алдына сыҡты. Ҡаралты эсендә йөрөштөргәндә мунса соланына инде лә ҡатып ҡалды – унда ҡаҙ бәпкәһе ята! Әле ҡасан ғына “Би-пи, би-пи!” тип шатлыҡлы бипелдәй-бипелдәй йәшел үлән суҡып өҙөп йөрөгән, тере ҡояш йомғағылай матур бәпкәнең үлеме Салауатты тетрәндерҙе. Меҫкен бәпкәне йәлләп, ул илай-илай өйҙәренә йүгерҙе.\nСалауаттың Ғәли исемле дуҫы бар. Уны үҙенән өлкәнерәк апайҙары “бәлеш” тип атап йөрөтә, ә атаһы “Ғәли батыр” тип осондора. Улар дуҫлашҡан саҡта Ғәли атламай ине әле. Уны Салауат атларға өйрәтте. Бына улар икәүләп ишек алдында уйнап йөрөйҙәр.\n– Мин йырларға өйрәндем әле! – тип Салауат шатлығы менән уртаҡлаша. – Йырлап күрһәтәйемме?\n– Күлһәт, – ти дуҫы.\nСалауат илһамланып “йырлап” ебәрә:\n– Лә-лә-лә, лә-лә-лә… – туҡтап, Ғәлигә өндәшә: – Йәле, һин дә йырла.\n– Лә-лә-лә-лә, – тип ҡабатлай дуҫы.\nЛәкин уның йырлауы бик матур түгел, ауыҙы эсендә бутҡа бешергән һымаҡ.\nСалауат уны арыуыраҡ итеп йырларға өйрәтергә тырыша:\n– Улай түгел, ошолай йырлайҙар: лә-лә-лә, лә-лә-лә…\nҒәли дуҫы тырышып ҡарай, тик килеп сыҡмай.\n– Уның улынына, мин һүгенә беләм!\n– Йәле, нисек итеп?\n– Инәңдең, тип. – Ғәли, өҫтөнлөклө ҡиәфәттә, ауыҙын йыра. – Атайымдан өйләндем. Ул кисә иҫелеп ҡайтҡайны, шулай һүгенде.\nСалауат уйға ҡалды: атайҙар шулай, араҡы эсеп иҫереп, һүгенеп йөрөй торған кеше була микән ни?.. Ул әлегә атаһын бер ҙә күргәне юҡ. Әммә өләсәһенең арҡаһынан һөйөп әйткәнен яҡшы хәтерләй: “Атайыңдың йөрөмтәл холҡо арҡаһында тыумаҫ борон уҡ йәтим ҡалдың шул, балаҡайым”.\nОҙаҡламай Салауат күрҙе атаһын тәүге тапҡыр. Әсәһе уны солан алдындағы таш тупһаға баҫтырып, һыу ҡойондороп йыуындырғайны. Әлбиттә, был уға оҡшаманы, сөнки әҙерәк өшәнес булды. Йәйге кистең бер аҙ һалҡынсараҡ, ә һауаның шундай саф булыуын, бөтөн донъяның, нисектер, геүләп торғанын һаман иҫләй Салауат.\nНиһайәт, әсәһе уны ҡултығы аҫтына ҡыҫтырып, өйгә алып инде. Салауат уның ҡулдарынан ысҡынды ла, һике аҫтына кереп ҡасты һәм, әсәһен үсекләп, ҡысҡырырға кереште: “Күнәкәс! Күнәкәс!” Күнәкәс – әсәһенең ҡушаматы ине. Аҙаҡ белеүенсә, төптән йыуантыҡ кәүҙәле булғанға күрә, өләсәһе уның әсәһен “күнәкәсем” тип иркәләгән икән. Быны кемдер ишетеп ҡалған һәм ҡушаматты әсәһенә йәбештергәндәр ҙә ҡуйғандар.\nШул саҡ өйгә кемдер инде. Әсәһе уға әйләнеп ҡарағас, Салауатҡа өндәште:\n– Сыҡ, ана атайың һине күрергә килгән.\nСалауат ҡыҙыҡһынып, һике аҫтынан ғына үҙҙәренә килгән кешене күҙәтте. Былай матур ғына икән һәм… һәм уның пинжәгенә беркетелгән ялтырап торған нәмәне күреп ҡалып, шул әйбергә төбәлде. Атаһы уны ҡулына алып иркәләне, ә Салауат янып торған нәмәнән күҙен алманы.\nАҙаҡ әсәһе әйтеүенсә, уны арбаған был нәмә “Дружба” значогы булған икән. Атаһы сығып киткәс, әсәһе уға һорау бирҙе:\n– Атайың тағы килһенме?\n– Килһен, – тине Салауат, “Дружба” значогын күҙ алдына килтереп һәм эсенән уйлап ҡуйҙы: “Атай шулай була икән…”\nАяҙ көн. Әкрен генә йылы ел иҫә. Әсәһе, Шаһиҙулла исемле үгәй атаһы һәм Салауат автобустан төштөләр ҙә, ялан юлы буйлап йәйәүләп киттеләр. Яңыраҡ әсәһе кейәүгә сыҡҡайны, әле үгәй атаһының ауылына йәшәргә китеп барыштары.\nДүрт йәш ярымлыҡ Салауаттың әлегә алыҫ юлға тәпәйләгәне юҡ, шуға күрә уға ауырыраҡ. Бер аҙ атлағас, ул арып та өлгөрҙө:\n– Нисауа, әллә ни йыраҡ түгел, һигеҙ генә саҡрым, – тип йыуатты уны үгәй атаһы. Әҙерәк мыжыштырғылай башлаған Салауатты әүрәтмәк өсөн ул бейек тауға күрһәтте:\n– Ҡарале, ниндәй бейек тау, ул – Шәкетау.\nСалауат хайран ҡалып Шәкетауға баға. Уның бындай бейек тау күргәне юҡ бығаса. Ғәжәп икән! Тау башында бәләкәй генә уйынсыҡ машиналар йөрөй.\n– Уйынсыҡ машиналар нимә эшләп йөрөй унда? – тип һораны Салауат аптырап.\n– Уйынсыҡ түгел, улар ысын машиналар – “Белаз”дар, Стәрлегә Шәкетау ташын ташыйҙар, – тип аңлата Шаһиҙулла атай.\n– Нишләп ысын булһын инде, ысын машиналар ҙур була, – тине Салауат, уға ышанмайынса.\n– Был машиналар ҙа ҙур ул, алтмышар тонналы. Ныҡ бейектә булғанға, уйынсыҡ машина кеүек бәләкәй күренәләр.\nСалауат таң ҡалып торҙо. Шаһиҙулла атайҙың һүҙҙәрен уның аңы ҡабул итә алмай әле.\n– Ярай, әйҙәгеҙ, атлайыҡ, тиҙерәк ҡайтып етергә кәрәк. – Ул, Салауатты елкәһенә атландырып ултыртты ла, ҡыҙыу аҙымдар менән алға атланы.\nСалауатҡа был юл бик оҙон тойолдо. Ниһайәт, барып еттеләр. Өйгә инер алдынан әсәһе уға былай тип өйрәтте:\n– Улым, өйҙә беҙҙе бер әбей ҡаршылар. Һин ингәс тә, эргәһенә бар ҙа “Һаумы, өләсәй” тип иҫәнләш, йәме…\n– Минең өләсәйем бар ҙа инде, ул ауылыбыҙҙа ҡалды, – тип ризаһыҙлыҡ белдерҙе Салауат.\n– Ярай инде, һиңә ҡыйын түгел дәһә “һаумы өләсәй” тип әйтеүе, бында тағы бер өләсәйең булыр…\nСалауат ризалығын белдереп баш ҡаҡты. Өйгә ингәс тә ул туп-тура үҙҙәрен ҡаршылаған әбей ҡаршыһына барып:\n– Һаумы, өләсәй, – тине. Әбей уға аптырабыраҡ ҡараны:\n– Мин һиңә өләсәй түгел дә инде…\nӨммикамал исемле үгәй өләсәһе уларҙы әллә ни асыҡ йөҙ менән ҡаршыламаны. Ләкин бер аҙ ваҡыт үткәс, Салауатты ныҡ ярата башланы: урамдан эҙләп алып ҡайтып ашатты, сабындырып мунса индерҙе, күрше ауылда кейәүҙә торған Фәниә исемле оло ҡыҙына ҡунаҡҡа алып барҙы. Үгәй өләсәһенең үҙ ейән-ейәнсәрҙәре лә бар ине, әммә ул, нишләптер, Салауатты яҡыныраҡ күрҙе.\nҮгәй атаһы ла Салауатты үҙ балаһындай күреп яратты, ҡайҙа барһа ла эйәртеп йөрөнө, уға ағастан төрлө уйынсыҡтар яһап ҡыуандырҙы. Ял итергә ятып торһа, эргәһенә һалып ятҡырҙы.\nЛәкин әсәһе Салауатты иҫкәрткәйне: Шаһиҙулла атайың “Һе-һе” ти башлаһа, шунда уҡ унан ҡас, әтеүсә, быумаһы тотоп, һине яңылыш эләктереп алып, быуып ҡуйыр. Шуға күрә Салауат уның эргәһендә бик һаҡ ятты, үгәй атаһы ауырый башлаһа, шунда уҡ ситкә тартылды. Шаһиҙулла атай, эпилепсия тота башлаһа, ни эшләгәнен үҙе белмәйенсә, ауыҙынан аҡ күбек ағып тулап, тартышып ята. Уның быума өйәнәге теләһә ҡайһы ваҡыт һәм теләһә ниндәй урында тоторға мөмкин.\nЯңыраҡ шулай, һыу инергә барғайнылар, үгәй атаһы һыу эсендә ауырып китте лә аяҡ-ҡулдарын тарбаңлатып бата башланы. Сыр-сыу килешеп, бөтөнөһө лә ярға уҡталды. Сыҡҡас, айыу бейетәләрме ни, бармаҡтары менән күрһәтеп, көлөшөп торҙолар.\nӘ Салауат был мәлдә илай-илай яр буйлап йүгереп йөрөнө. Үгәй атаһын ҡотҡарыр ине, уға әле биш кенә йәш шул, бер нисек тә көсө етмәйәсәк. Ни йөҙә белмәй.\nНиһайәт, бер олораҡ егет “тамаша ҡылыусыларҙан” айырылды ла, ҡабаланмай ғына һыуға төшөп, Шаһиҙулла атайҙы ярға сығарып һалды. Үгәй атаһы бер аҙ ятҡас, һыу ҡоҫто ла иҫенә килде.\nЙәнә лә сыуаҡ йәйге көн. Үгәй атаһы менән Салауат етәкләшеп ат һарайына китеп баралар. Бесәнгә барыр өсөн уларға ат һорап алырға кәрәк. Салауаттың күңеле күтәренке, сөнки ул уғата ат ярата. Берәй ҡасан үҙҙәренең дә аты булыр, тип хыяллана.


Карт алмагас » "Урал" гәзите\nҠапыл көслө ел сыҡты. Ҡыйыҡ баштарынан нимәләрҙер осто, асыҡ торған ҡапҡалар, тәҙрәләр\nшартлап ябылды, урамда йөрөгән ҡош-ҡорт, эт, бесәйҙәр ояларына инә һалып боҫто. Урам аша иҫке йорт баҡсаһында бер ағас сырт һынды. Ҡарт алмағас ҡото осоп ыңғырашып ҡуйҙы. Янындағы буш дүңгәккә таяна-таяна ел ыңғайына йән-яҡҡа бөгөлдө. “Бөттөм, ахырыһы, минең дә ғүмерем ҡыл өҫтөндә”, тигән уй үтте башынан. Ергә көҙгө емештәре - бәләкәй алмалары - күҙ йәштәре булып тып-тып тамды. Ҡойон нисек килеп сыҡҡан, шулай дер һелкетеп үтте лә китте. Ҡарт алмағас уфылдап тын алып, турайып баҫып, ҡаршы баҡсаға күҙ һалды.\n“Күршекәйем ауған даһа. Нисәмә йылдар бергә үҫтек. Яҙҙарын ап- аҡ сәскәле шәлдәребеҙгә төрөнгәс, уны елгә елберҙәтеп, бер-беребеҙҙе сәләмләй инек. Ваҡ ҡына булһа ла, алмабыҙҙы тиреп ҡайнатып, хужабикәләребеҙ шатланһа, ҡыуанысыбыҙҙың сиге булмай торғайны. Һынған, бахырҡай. Киләһе яҙҙарҙы күрә алмам инде, тип ҡайғыра ине. Үткән ел-дауыллы йылды имен-аман ғына сыҡҡайныҡ таһа. Эргәһендәге йәш ағастар йәлләп, эйелеп-бөгөлөп илай, терәк-таяныстары ине шул. Йәл, ғүмер буйы ҡайғы-шатлыҡтарҙы бергә кисерҙек. Ҡарт ағас эргә-тирәләге өйҙәргә күҙ йүгертте. ”Имендәр икән, шөкөр. Китәбеҙ, берәм-берәм китәбеҙ, ғүмер үтә”.\nТормош тағы йәнләнде. Ҡошсоҡтар сыр-сыу килә. Урам хәрәкәтләнде. Алмағас тәрән уйҙарға сумды.\nҮҙҙәренең дә, хужаларының да йәш саҡтарын һағынып, күҙ алдына килтерҙе. Хужалар йәш, матурҙар ине уларҙы алып ҡайтып ултыртҡанда. Хәтерендә, Ишмөхәмәт, Мостафа, Мөдәрис, Кираметдин, Шаһыбал, башҡа ағай-энеләр, минең хужам ағастарҙы ҡәҙерләп кенә ултырттылар. Һәр береһенең ғаилә ҡороу, донъя бөтәйтеү маҡсаты, матур йәшәү өсөн атлығып торған мәлдәре. Хужам баҡса рәшәткәһе буйына оҙон эскәмйә эшләп ҡуйҙы. Эргәлә бораулыҡ булғас, ҡатындар, бала-саға иртән көтөү ҡыуғандан һуң, кистәрен дә ошонда ултырырға яратты. Күңелле лә саҡтар бар ине! Күҙ асып йомған ара кеүек үтте лә китте. Хужаларыбыҙ күптән юҡ. Беҙ ҙә ҡартайҙыҡ. Көҙ һайын алмаларыбыҙ бешкән мәлдә Зарифа инәй генә килеп, берәр емешебеҙҙе өҙөп алып, хужалар рухына тип ашап китә.\nШулай әле минекен, әле Ишмөхәмәт, Мостафа, Мөдәрис ҡустыларының баҡсаларында туҡталып, оҙаҡ ҡына уйланып тора ағинәй. Беҙҙең һындан уларҙы күргәндәй була микән? "Ағастарығыҙҙы һаҡлағыҙ, ҡырҡып ҡуймағыҙ", - тип киҫәтә йәштәрҙе. Беҙҙе юҡ итергә кемдең ҡулы барһын! Хужабикәм ауылға ҡайтҡан һайын эргәмә килә, һөйөп- яратып тора, уға эйәреп бәләкәс балалар ҙа йомшаҡ ҡына кескәй ҡулдары менән ҡытыршы олономдо иркәләй. Шат тауыштар ишетеүгә сикһеҙ һөйөнәм. Юғиһә, эргәмдәге ҡушылып үҫкән алмағасым һынып юҡҡа сыҡҡас, бик күңелһеҙ ине. Буш\nтөпкә ҡарайым да күҙ йәштәре түгәм. Әле ҡыуанам. Хужабикәм янымдағы йәш алмағасты ҡарап, тәрбиәләп кенә тора. Минең ҡартайғанды күреп борсола, һиҙеп торам. Бирешмәйем, рәхмәт йөҙөнән йыл һайын ап-аҡ сәскәгә күмеләм, һандуғастарҙы ҡунаҡҡа саҡырам. Һайрашһындар, кешеләрҙе шатландырһындар, тимен. “Һин бит үҙең бер тере тарих, һин күрмәгән, һин ишетмәгән хәл-ваҡиға\nюҡтыр”, - тип ебәрә. Шулай шул. Хәтирәләргә бирелеп, күҙ алдынан үткәрә башлаһаң…\nЭскәмйәлә төндәрен күберәген йәштәр ултырыр ине. Көндөҙөн күрше-күлән: оло хужабикәм Фәриҙә,\nкүршеләрем Йомабикә, Тәнзилә. Ейәнен ҡултығына ҡыҫтырып ала ла Ғәйникамал инәй, унан Мәрзиә\nапай килә. Кираметдин, Шаһыбал ағайҙар ҡапҡалары алдында ғына ҡарап күҙәтә быларҙы. Бисәләрҙең кеме йөн иләй, кеме ойоҡ-бейәләй бәйләй, өсөнсөләре ҡарап, тыңлап ҡына ултыра. Хәл-әхүәл, балалар, йорт-ер хаҡында әңгәмәләре. Мин, япраҡтарымды эйә биреп, уларҙы эҫе ҡояш нурҙарынан һаҡлайым.Күңелдәре көр, тыныс. Мал-тыуар ҡараулы - Юлай, Әхмәт ағайҙар малды яҡшы көтә. Балалар урамда “ҡыҙыл флаг” уйнай. Күңелле. Машина-фәлән килеп сығыу ҡурҡынысы юҡ. Малайҙар сос. Ҡыҙыл флаг әле Иршат, әле Фәнис, әле Шайморат ҡулына күсә. Варис етеҙерәк булып сыға. Баҫтырышалар. Әсәйҙәр уларға күҙ һала-һала үҙ эше, әңгәмәһе менән мәшғүл. “Эремсеккә шау йәшел һуған ҡушып ҡына билмән бөрөп сыҡтым, әйҙәгеҙ, инеп ашап сығығыҙ”,- ти\nМәрзиә апай. Унда бер аҙ ултырып сығалар. Унан хужабикәмдең яңы ғына әйләндергән ҡорт балын тәмләйҙәр. Шул арала арҡаһына тоғон йөкмәп Әминә инәй килеп етә. Хужабикәмә шифалы үләндәр\nйыйып алып килгән икән. "Тенәүгеһе килештеме? Инде ошоларға күмелеп ҡараһаңсы”, - ти. Рәхмәт яуғыры. Әллә ҡайҙан килеп етә бит әле ул. Ҡайһы саҡта Шайморат гармунын алып сыға. Ихласлап бейешәләр, бәпестәрен бейетәләр. Талип ҡурайсының пластинкаһын һалып, тәҙрәне асып ҡуялар ҙа, ҡурай көйөнә лә бейешеп алалар. Аһ, кем шул хәтлем матур йырлай ул? Еңгәләр Зифа килендәре өйө яғына боролоп ҡарай. Заһира моңлана лаһа. Ҡунаҡ күрәбеҙ икән былай булғас. Һай, тауышы! Икенсе Фәридә Ҡудашева, тип тә ебәрәләр үҙен. Хәҙер еңгәләре янына килеп ултырасаҡ. Йыр тауышын ишетеп, Фәрзәнә килен дә эшен ташлап килә һалып етте. Әбйәлил һандуғасы тип йөрөтә үҙен оло хужа. Яңы йыр өйрәнә һалып ҡалайым, тиҙер әле. Күңелле йәшәне, татыу булды ағай-эне, еңгәләр. Хәтирәләргә сумып торған алмағас ҡайтанан урамға ҡараны. Үҙгәрҙе урам, кешеләр ҙә башҡаса. Ҡайҙа уның яратҡан күршеләре? «Ҡыҙыл флаг» та уйнамай баласаға. Һағынып иҫләргә генә ҡалды. Эскәмйә лә юҡ. Унда баҫып алма ботаҡтарын һындыра башлағастары алып ташлағайнылар. Көтөү ҡайтҡанын да көтөп ултырыусы юҡ. Көтөү бөттө. Гармун, ҡурай моңдары һағындыра. Шулай, ололар берәм-берәм баҡыйлыҡҡа күсеп бөткәс, баҡсаларында уларҙың төҫө булып һаҡланған алмағастары менән генә сәләмләшергә ҡалды. Беҙ ҙә һирәгәйә барабыҙ. Ана лаһа, ҡаршы йортта ҡарт алмағас ауҙы. Ҡарт ағас бер аҙ уйҙарынан арынып, йоҡомһорап киткән икән. Машина тауышына һиҫкәнеп китте. Йәш хужабикә туп-тура баҡсаға килеп инде. “Ел-дауылдарға бирешә күрмә бер үк, бынау йәш ағастарҙы үҫтерешергә ярҙам ит", - тип иркәләй башланы. Былай ҙа ҡурсалап ҡына тора.Үҙен дауам итеүселәрҙән ҡарт ағас аслан күҙен алмай. Ағас олонон турайтып баҫты. Ергә шатлыҡ йәштәре ҡойолдо. Бирешмәм, яҙҙарҙы шау сәскәгә күмелеп ҡаршылайһым бар әле, тигәндәй, япраҡтарын елберҙәтте. Тормош дауам итә. Ана бит, йәштәр матур- матур өйҙәр һала. Атай-олатайҙары нигеҙендә үҫкән ағастар әллә нисәмә быуынды күҙәтеп, тирә-йүнгә йәм биреп, һаҡлап торор әле.


Сәйәсәт » Страница 12 » "Йәшлек" гәзите\nГазета "Йәшлек" » Новости » Сәйәсәт » Страница 12\nКилешеп эшләү һөҙөмтәлерәк түгелме ни?\nНовости / Сәйәсәт // 29-11-2013, 13:55\nДағстандың тиҙҙән дүрт өлөшкә бүленеүе ихтимал. Республика башлығы Рамазан Абдулатипов белдереүенсә, был – идара итеүҙең яңы системаһы. Ул ысынында төбәкте бүлгеләү түгел, ә берләштереү маҡсатынан сығып эшләнә. Өҫтәүенә, айырым территориаль округтарға бүлеү бер ниндәй ҙә сығым талап итмәй икән.\nБыл яңылыҡ республикала төрлөсә ҡабул ителгән. Ошондай үҙгәреш күптән кәрәк ине, тип хәбәр иткәндәр Дағстан етәксеһенең матбуғат хеҙмәтенән. Рамазан Абдулатиповҡа республика төбәктәренән бөтөн яңылыҡ, хәл-торош тиҙ һәм сифатлы рәүештә килеп етергә тейеш. Әле улай түгел икән. Шуға ла округтарға бүлеп, унда етәкселәр тәғәйенләп, улары инде, үҙ сиратында, төбәк башлығына урындарҙа ни булыуын теп-теүәл еткереп торорға бурыслы буласаҡ. Ҡыҙыҡ, ә район етәкселәре нимә эшләр икән ул ваҡытта? Территориаль округ етәкселәре менән һыйышмай башламаҫтар тимә....\nЯбыҡ икән асыҡ ҡапҡалар…\nНовости / Сәйәсәт // 29-11-2013, 13:48\nҠояштың нисек ҡалҡып, ни рәүешле байығанын күргән ҡарт журналисты хайран ҡалдырыр мөғжизәләр был тормошта, ай-һай, бармы икән? Юҡтыр, тимәгеҙ. Бына әле лә, икһеҙ-сикһеҙ уйҙарыма сорналып, уларҙың осона сыға алмай ултырам. Рәсәй-илебеҙҙең Бөтә донъя сауҙа ойошмаһының (ВТО) тупһа төбөндә ике тиҫтә йыл тилмереүенә ғәрләнеп тә, асыуланып та, ошо мәсьәләгә ҡағылышлы нисәмә мәҡәлә яҙған булдым. Хәҙер инде, хискә самаһыҙыраҡ ихтыяр биреп, уны аҡылдан алдараҡ йөрөткәнем өсөн үкенәм. Бәлки, ҡалған ғына осмот сәсте йолҡҡолауҙан фәтүә юҡтыр? Илебеҙ иҡтисадының һәм, ғөмүмән, ватандаштарыбыҙҙың бөлгөн хәле ғәмәлдә бүтән сәбәптәр менән бәйле түгелме икән? Икеле-микеле уйҙарым шунан да килә: Бөтә донъя сауҙа ойошмаһында дәүләттәр берләшмәһенең күпселеге ағза булып тора һәм бер генә илдең дә унан ҡасҡанын әлегәсә ишетергә тура килмәне....\nИҡтисади көрсөк илһөйәрлекте кәметкән\nНовости / Сәйәсәт // 22-11-2013, 13:36\nАлдан хәбәр итеүебеҙсә, әле республикала төбәк башлығы нисек аталырға тейешлегенә бәйле ҡултамғалар йыйыу бара. Федераль законға яраҡлашырға тырышыу маҡсатын алған был эштән һуң йәнтөйәгебеҙҙең исемен үҙгәртергә лә күп һорамаҫтар. Ғөмүмән алғанда, ил төбәктәрендә үҙгәрештәр булып тора. Ошо көндәрҙә РФ Хөкүмәте Рәйесе урынбаҫары Дмитрий Рогозин Алыҫ Көнсығыштың да үҙ есеменә тура килмәүен белдергән әле....\nНовости / Сәйәсәт // 8-11-2013, 12:31\nРәсәйҙә милләт-ара мөнәсәбәттәрҙе көйләүгә яуаплы структура барлыҡҡа килер, моғайын. Уның РФ Төбәктәр үҫеше министрлығы ҡанаты аҫтында тыуыуы ихтимал. Кәрәгер шул, һуңғы арала, ана, ниндәй хәлдәр бара бит. Милләт-ара мөнәсәбәттәр илебеҙҙең ауыртҡан ере ул барыбер. Шундай ҙур һәм күп милләтле дәүләттә башҡаса булыуы ла мөмкин түгел. Барса халыҡтар ҙа тиерлек үҙ аҫаба ерҙәрендә йәшәй. Шулай булғас, төрлө милләттәр күсенеп йөрөгән мәлдә үҙеңдекен һаҡлап ҡалыу зарурлығы тыуа. Бөгөн нилектәндер ҡайһы бер рәсәйҙәрҙең йоҙроҡтары йомарланған. Ҡараштары айырыуса рус булмағандарға асыу менән төшә. Моғайын, Өфөлә үткән “Рус маршы”н да аңлаусы табылыр. Әйткәндәй, Халыҡтар берҙәмлеге көнөндә милләтселәр ҙә тик ятманы. Мәҫәлән, Украинала ике дәүләтте берләштереүҙе (Рәсәй менән Украинаны) яҡлап акция үткәреүселәргә ҡаршы төтөн сығарғыстар бәргәндәр, ә Санкт-Петербургта Үзбәкстан кешеһен сәнсеп үлтергәндәр. Грузияла байрамдан һуң балалар фестивалендә ҡатнашыусы илдәрҙең әләмдәре торған ерҙә Рәсәй флагын яндырғандар....\nМилләттәрҙе кәмһетеүсе власҡа яҡын булһа, нимә эшләргә?\nНовости / Сәйәсәт // 1-11-2013, 11:37\nРәсәй беренсе тапҡыр бизнес алып барыу буйынса уңайлы илдәр исемлегенең тәүге йөҙө иҫәбенә индерелгән. Әлбиттә, йөҙ ул әле илле лә түгел. Шулай ҙа беҙҙекеләр харап ҡыуана. Бөтә донъя банкының “Doing Business” рейтингы 189 илде тикшереп, Рәсәйҙе 92-се урынға ҡуйған. Илдәрҙә эшҡыуарлыҡты башлау, төҙөлөшкә рөхсәт алыу, электр селтәренә тоташыу, милекте теркәү, кредит алыу һ.б. шундай эштәргә күпме ваҡыт һәм аҡса талап ителгәне асыҡланған. Бер йылда беҙҙең ил 20 баҫҡысҡа күтәрелгән. Былтыр майҙа Президент Владимир Путин Рәсәйҙе ошо исемлектә 100 пунктҡа алға күсеү саралары тураһында указға ҡул ҡуйғайны. Был беҙҙең иҡтисади сәйәсәттең төп бурыстарының береһе икән. Эш барҙы һәм 2011 йылда торған 120-се урындан 2018 йылда 20-се урынға тиклем барып етеү күҙаллана. Шулай итеп, былтырғы күрһәткестәр буйынса 92-се урынға етеү насар түгел инде. Эшҡыуарҙар яҡшы беләлер....\nНовости / Сәйәсәт // 25-10-2013, 12:24\nАхыры, был донъя тыныс ҡына йәшәй алмай. Ете миллиард кеше көн иткән Ер шарында ниндәй тыныслыҡ булһын?\nРәсәйҙә лә ваҡыты-ваҡыты менән кешене тертләтерлек ваҡиғалар булып тора. Һуңғы көндәрҙәге яңылыҡтарҙы ғына алһаҡ та. Эйе, иҡтисадыбыҙ әлегә тормозда. Был хаҡта халыҡ көйәләнмәй, сөнки беҙ Бирюлеволағы фажиғәгә ҡайғырабыҙ, мигранттарҙы ҡыуабыҙ, хәҙер уға Волгоградтағы теракт ҡушылды. Ә былай илдә етди эштәр бара....\nМигранттар ғына ғәйеплеме?\nНовости / Сәйәсәт // 18-10-2013, 13:06\nйәки Рәсәйҙә милләт-ара күрә алмаусылыҡ башланырға торамы әллә?\nПолиция менән прокурорҙарға эш артты. Улар тағы бер тапҡыр баҙарҙарҙы тикшереп сығырға, мигранттар йәшәгән урындарҙы байҡарға тейеш. Мәскәүҙең аҫаба халҡынан дәғүәләр етерлек. Көнбайыш Бирюлеволағы хәл-ваҡиғалар шуны талап итә. Бында кесе йомаға ҡарай төндә бер иҫерек әҙәм, ғәҙәти генә һүҙгә килешеп, 25 йәшлек Егор Щербаков исемле егетте йөрөгән ҡыҙы алдында сәнсеп үлтереп ҡаса....\nНовости / Сәйәсәт // 4-10-2013, 11:58\nБыл ваҡиғала, белеүегеҙсә, Мәскәү урамдарында ҡораллы бәрелештәр ҙә булды. Конфликт 21 сентябрҙә башланып, 4 октябргәсә дауам итте. Баш ҡалала ике аҙна буйы граждандар һуғышы барҙы, тиһәк тә була. Һөҙөмтә ниндәйерәк? Яп-ябай – 1917 йылдан алып һаҡланып килгән идара итеү моделе, йәғни совет власы системаһы мәжбүри рәүештә тамырынан ҡоротолдо. Түңкәрелеш ҡорбандарһыҙ үтмәне. 160 тирәһе кеше һәләк булды, 390-ға яҡыны төрлө тән йәрәхәттәре алды, тип хәбәр ителһә лә, рәсми булмаған сығанаҡтар был һандарҙың бер нисә тапҡырға күберәк булыуын күрһәтә. Тик һәләк булыусыларҙы иҫләп, матәм көнө генә иғлан ителмәне....\nНовости / Сәйәсәт // 27-09-2013, 11:54\nҺуңғы ваҡытта ил Хөкүмәтенең эше менән ризаһыҙлыҡ белдереүселәр һаны артҡайны. Хәҙер бит һүҙ, фекер азатлығы, был хаҡта ҡурҡмай белдерә алаһың. Хатта, ул тиклем тәнҡиткә Премьер-министрыбыҙ Дмитрий Медведев нисек сыҙар икән, тип борсолдорғайны ла әле. Ул, афарин, бирешмәне һәм бына ошо көндәрҙә беҙҙең бөгөнгөбөҙгә, киләсәккә ҡағылышлы тос ҡына фекер-тәҡдимдәрен әйтеп тә ҡуйҙы. Улар, башлыса, бюджетҡа ҡағылышлы булһа ла, береһе бөтөн ғаиләләрҙе ҡыҙыҡһындырыр, уйландырыр, тип өмөтләнә....\nНовости / Сәйәсәт // 20-09-2013, 13:39\nТиҙҙән Рәсәйҙә һайлау ваҡытын йәкшәмбенән эш көнөнә күсереүҙәре ихтимал. Кремлдә ултырыусылар ошо хаҡта уйлана башлаған. Мәҫәлән, тауыш биреү шишәмбе йә шаршамбыла ойошторолһа, һайлаусылар тәғәйен участкаларына күберәк киләсәк. Рәсәй Юғары иҡтисад мәктәбе политологы Леонид Поляков та шундай фекерҙе яҡлай. Уныңса, һайларға мөмкин булған ваҡытты ла оҙонайтырға кәрәк. Иртәнге алтынан киске сәғәт унғаса һуҙылһа, яҡшы, ти ул. Әле ошо мәсьәлә буйынса теләк-тәҡдимдәр йыйыла икән. Белеүегеҙсә, һуңғы һайлауҙарҙа (властар бигерәк тә Мәскәү мэрын һайлауҙа халыҡтың ҡатнашыу кимәлен күҙ уңында тоталыр) тауыш биреүселәр һаны әллә ни күп булманы....\nАртҡа 1 ... 8 9 10 11 12 13 14 15 16 ... 27 Алға


Һуңғы ике йылда Өфөлә күсемһеҙ милек агентлыҡтары һаны кәмене // Иҡтисад | новости башинформ.рф\nҺуңғы ике йылда Өфөлә күсемһеҙ милек агентлыҡтары һаны кәмене\n12:18, 13 октября 2010 Иҡтисад\n«Эксперт» күсемһеҙ милек агентлыҡтары селтәре Өфөләге күсемһеҙ милек агентлыҡтары һаны тураһында тикшеренеү үткәрҙе. Ҡалала 60-тан ашыу компания һәм шәхси эшҡыуар был өлкәлә профессиональ хеҙмәтләндереү күрһәтеүе асыҡланды. Бөтәһе 170-тән ашыу респонденттан һорау алынды. Уларҙың 108-е үҙ агентлығы һәм ҡайҙа урынлашыуы тураһында аныҡ мәғлүмәт бирмәне. Аналитиктар әйтеүенсә, был стационар офисы булмаған шәхси маклер эшләүен күрһәтә.\nЭлек адрес базаһы күпкә киңерәк ине. Мәҫәлән, 2008 йыл аҙағында Өфөлә 300-ҙән ашыу агентлыҡ һәм маклер иҫәпләнгәйне.\nТеги: күсемһеҙ милек, тикшеренеүҙәр


19 Февраль 2021, 22:35\nӘКИӘТ ИЛЕНӘ СӘЙӘХӘТ.Айыу бал яратҡан. Балһыҙ йәшәй ҙә алмаған. Гел генә бал ашауҙы уйлаған да йөрөгән. Бал ҡорттары мыжлап торған ағас ҡыуышын күрҙеме, айыуҙың шатлығы эсенә һыймай башлай икән. Ул, аушаңлап, ағас башына менә лә, умартаны пыр туҙҙырып, бал ашарға тотона икән.


Рәсәйҙә турист эшмәкәрлеге нигеҙҙәре тураһындағы закон яңы редакцияла үҙ көсөнә инде - GTRK.TV — Новости Уфы и РБ\nУға ярашлы, сил илгә сығыусы туристар өсөн иң аҙ страховка 2 миллион һум буласаҡ.Страховкалау ирекле. Унан баш тартҡан осраҡта турист барлыҡ яуаплылыҡты үҙ өҫтөнә ала. Законда әйтелеүенсә, ирекле страховкалау полисы барлыҡ сығымдарҙы ҡапларға тейеш. Законға үҙгәрештәр индереү дәүләт сит илдәрҙә үҙ ватандаштары өсөн яуап бирмәйәсәк тигәнде аңлатмай.\n29 декабря Республикала суррогат менән ағыуланыу осраҡтары арта


Төбәктә хәүефле сүп-сар йыйыуға һәм уны ташыуға яуаплы ҡарайҙар // Йәмғиәт | новости башинформ.рф\nТөбәктә хәүефле сүп-сар йыйыуға һәм уны ташыуға яуаплы ҡарайҙар\n14:39, 31 июля 2015 Йәмғиәт\nТөбәктә хәүефле сүп-сар йыйыуға һәм уны ташыуға яуаплы ҡарайҙар Фото: Галина Феоктистова\nӨФӨ, 2015 йыл, 31 июль. /«Башинформ» мәғлүмәт агентлығы, Әлим Фәйезов/.\nБашҡортостанда 30 муниципаль берәмек терегөмөшлө лампалар йыйыу һәм уларҙы ташыу буйынса килешеүҙәр төҙөгән. «Башҡортостан Республикаһының муниципаль берәмектәр советы» ассоциацияһы үткәргән мониторингка ярашлы, Өфө, Баҡалы һәм Стәрлетамаҡ райондары — беренсе класлы хәүеф тыуҙырыусы ҡалдыҡтарҙы утилләштереү буйынса программа лидерҙары араһында.\nМәҫәлән, Стәрлетамаҡ районында 39 махсус контейнер ҡуйылған һәм тағы ла бишәүҙе һатып алыу планлаштырыла. Бөгөн ике меңдән ашыу кеше йәшәгән «Рощинский» совхозында ике контейнер тора. Ошо көндәрҙә бында экобокстарҙы хеҙмәтләндергән «ЭкоСервис» компанияһы вәкилдәре менән бергә «Башҡортостан Республикаһының муниципаль берәмектәр советы» ассоциацияһы хеҙмәткәрҙәре булып китте.\nАсыҡланыуынса, халыҡ экобокстарҙы тәғәйенләнеше буйынса файҙалана. Улай ғына ла түгел, унда лампочкаларҙан тыш, тәмәке ҡаптары ла табылған, күрәһең, кемдер боксты ғәҙәти урна менән бутаған.\nРощинский ҡасабаһында йәшәүсе Рузалия Зөбәйерова әйтеүенсә, бындай контейнерҙар ҡуйылғас, ул бик шатланған. «Быға тиклем энергияны һаҡлаусы лампаларҙы балконда йыйып тура килә ине, сөнки уларҙы сүп-сар менән бергә ташлау хәүефле. Хәҙер иһә бик уңайлы — бараһың да янған лампочканы шунда һалып китәһең. Иң мөһиме, тәбиғәткә бер ниндәй ҙә зыян килтермәйһең», — тине Рузалия.\n«ЭкоСервис» яуаплылығы сикләнгән йәмғиәте директоры Евгений Абрамовских һүҙҙәренсә, кешеләр яңы махсус контейнерҙарға ыңғай ҡарай.\n«Лампалар бик тиҙ йыйыла. Уларҙы икенсел эшкәртеү өсөн ҡулланыуҙың мәғәнәһе юҡ, шуға күрә юҡ итәбеҙ. Контейнерҙарға лампаларҙы ғына түгел, шулай уҡ эшлектән сыҡҡан батарейкаларҙы ла ҡалдырырға мөмкин, сөнки улар ҙа хәүефле ҡалдыҡтар тип һанала», — тип һөйләне Евгений Абрамовских.\nХәүефле сүп-сарҙы экобокстарҙан махсус мискәләргә бушатҡас, «Экомобил»дә зарарһыҙландырыу буйынса ҡулайламаларға ебәрәләр. Муниципаль берәмектәр советы ассоциацияһы хеҙмәткәрҙәре Өфөләге сүп-сар майҙансыҡтарының береһендә ошо процесты күҙәтә алды, тип хәбәр итте «Башҡортостан Республикаһының муниципаль берәмектәр советы» ассоциацияһының матбуғат хеҙмәте вәкиле Галина Феоктистова.


Республикала эшһеҙҙәр һаны кәмене // Иҡтисад | новости башинформ.рф\nРеспубликала эшһеҙҙәр һаны кәмене\n9:02, 15 мая 2009 Иҡтисад\nРеспубликала һуңғы ваҡытта эшһеҙҙәр һаны кәмеү тенденцияһы күҙәтелә. Был турала бөгөн Башҡортостан Республикаһының Халыҡты эш менән тәьмин итеүгә булышлыҡ итеү координацион комитеты хәбәр итте.\nАпрель айында республиканың мәшғүллек үҙәктәрендә теркәлгән эшһеҙҙәр һаны 1783 кешегә кәмене, 5 майҙан 12 майға тиклем осорҙа — тағы ла 974 кешегә. Шулай итеп, төбәктә хәҙерге ваҡытта эшһеҙҙәр һаны 46,9 мең кеше тәшкил итә, дөйөм эшһеҙлек кимәле — 2,32 процент.\n— Һис шикһеҙ, ыңғай үҫеш, ләкин был тынысланырға мөмкин, тигәнде белдермәй, — тип иҫәпләй Фидус Ямалетдинов. — Ҡайһы бер райондарҙа күрһәткестәр элеккесә борсоулы — эшһеҙлек арта барыуы күҙәтелә.\nБашҡортостанда хеҙмәт баҙарында көсөргәнеште кәметеү буйынса өҫтәмә саралар программаһы сиктәрендә саралар әүҙем тормошҡа ашырыла. Мәҫәлән, 826 предприятие 16659 кешене йәмәғәт эшенә йәлеп итеүгә 1012 килешеү төҙөнө. Әле үк йәмәғәт эштәрен ойоштороуға аҡсалата средстволарҙы үҙләштереү күләме 3,5 миллион һум самаһы тәшкил итә. Ә дөйөм алғанда, төҙөлгән килешеүҙәр буйынса был маҡсаттарға 251,5 миллион һум самаһы йүнәлтергә планлаштырыла.\nТеги: хеҙмәт баҙары, көсөргәнеш кәмей


Был донъяла ниҙәр бар?31.10.2017\n√ Быйыл Рәсәйҙә ғүмерҙә булмаған рекорд ҡуйылды - тулайым 132 миллион тонна иген урып алынды (былтыр ҙа тарихта булмаған күрһәткескә ирешкәйнек - 121 миллион тонна тирәһе булды). Тик бына РФ Халыҡ хужалы-ғы академияһының Агросәнәғәт сәйәсәте үҙәгенең баш ғилми хеҙмәткәре Василий Узун самалауынса, Рәсәйҙә 10 миллионлап тонна игенде һаҡларлыҡ урын етешмәй.\n- Илебеҙ потенциалы 1 миллиард 300 миллион кешене аҙыҡ-түлек менән тәьмин итергә ирек бирә. Иртәме-һуңмы, әммә тап шулай буласаҡ, - тип сығыш яһаны Дәүләт Думаһының аграр һорауҙар буйынса комитет рәйесе урынбаҫары Айрат Хәйруллин. (Белешмә өсөн - Рәсәйҙең үҙендә 146-147 миллион кеше иҫәпләнә).\n√ Санкт-Петербург губернаторы Г.Полтавченко РФ хөкүмәтенә рәсми хат яҙҙы - Рәсәйҙең «мәҙәни баш ҡалаһында» икмәккә ҡытлыҡ, хаҡ күтәрелеүе ихтимал. Бар сәбәп - тирмәндәргә бойҙай килтереү өсөн вагондар етешмәй, ти. Тарих ҡабатланып ҡуймаһын инде! 1917 йылдың башында ла Рәсәйҙә аш етерлек була, тик төрлө сәбәптәр менән Петроградҡа ташыу ритмдан сыға. Сираттар теҙелә башлау Февраль революцияһы тоҡаныуға бик тә булышлыҡ итә.\n√ Билдәле Норвегия социологы Йохан Галтунг, АҠШ-та Д.Трамп президент итеп һайланғас, был илдең тарҡалыу процесстары шәбәйҙе, тип сығыш яһаны. Уның фаразы буйынса, Америка 2020 йылға тиклем ғәйеп буласаҡ. Төрлө күрәҙәселәр эт көтөүе кеүек, тип кенә ҡул һелтәрлек түгелдер: был ғалим Советтар Союзы тарҡалыуҙы теүәл фаразлаған була, башҡа әйткәндәре лә тура килә, ти.\n√ Өфө торлаҡҡа хаҡтар буйынса Рәсәйҙең иң ҡиммәтле 10 мегаполисы иҫәбенә инде. Фатирҙың уртаса хаҡы 2,56 миллион һум тәшкил итә, бер квадрат метрҙың хаҡы - 59,6 мең һум. Бындай «ҡаҙаныш» менән бер ҙә ғорурланаһы килмәй!\n√ Шәкәр менән артыҡ мауыҡмағыҙ, тип юҡҡа иҫкәртмәйҙәр икән. Канада табиптары билдәләне - шәрбәткә ныҡ әүрәгән кешеләр ҡалғандарға ҡарағанда наркотик ырғағына йышыраҡ эләгә, ти.\n√ Халыҡтан аҡса йыйып, Францияла Фели-сетт ҡушаматлы космонавт бесәйгә һәйкәл ҡуйырға йыйыналар. Ғәҙәттә йыһанға эт һәм маймылдарҙы осорған булһалар, 1963 йылда француздарҙың Авиация медицинаһының ғилми-тикшереү үҙәге тап Фелисетты 160 километр бейеклеккә осора. Йыһанда 5 минут булып өлгөргән йәнлек иҫән-һау төшөрөлә, әммә ғүмере оҙон булмай: организмындағы үҙгәрештәрҙе ентекләп тикшереү өсөн үлтерәләр бахырҙы... Совет ғалимдары күпкә мәрхәмәтлерәк булған икән - эксперимент барышында Ер тирәләй осҡан эттәр Белка һәм Стрелка ҡартайғансы йәшәп, ҡәҙер-хөрмәттә баҡыйлыҡҡа китәләр.\n√ Билдәле инглиз хирург-ортопеды Скарлетт Мак Нелли ғилми журналда баҫтырылған мә-ҡәләһендә сәйер тәҡдим яһаны: транспортта ололарға һис тә урыныңды бирмәҫкә. Баҡһаң, аяҡ сирҙәренең бик күп өлөшө ҡартайыуға түгел, ә олоғайғас хәрәкәт етмәүгә бәйле. Автобуста аяғүрә һелкенеп барыу ҙа яҡшы физик күнекмә, тигән фекерҙә табип.\n√ Йомағужа һыу һаҡлағысы төбөндә табылған һуҡыр ҡыҫалалар - донъяла башҡа бер ерҙә лә осрамаған ҡыҫалаларҙың уникаль төрө, тип хәбәр итә Башҡортостан юлдаш телевидениеһы. Ғалимдарҙың асышы ҙур бәхәс тыуҙырҙы.\nЕр шарында йылына 10-лаған яңы хайуан төрө теркәлә. Шуға мәғлүмәт ғилми нигеҙләүҙе талап итте. Башҡорт дәүләт педагогия университеты лабораторияһында уникаль төрҙө тулыһынса тикшерҙеләр. «Башҡортостанда һыу аҫты мәмерйәләре бик үк өйрәнелмәгән, беҙҙе тағы ла күберәк ҡыҙыҡлы асыштар көтә тип уйлайым. Ҡыҫалаларҙы өйрәнә башлауҙан тыш, Һаҡаҫҡы мәмерйәһендәге һыуҙы тикшерәбеҙ һәм тағы ла берәй ҡыҙыҡлы нәмә табырға өмөтләнәбеҙ», - тип һөйләне Башҡорт дәүләт педагогия университетының тәбиғи-география факультеты деканы Наталья Суханова.\nАҠШ Милли разведкаһының элекке директоры Джеймс Клэппер борсолоу белдер-ҙе: атом ҡоралы системаһы шулай ҡоролған, әгәр ҙә Дональд Трамп Кореяға һөжүм... Тотош уҡырға\nБеренсе Советтар Союзы миллионеры Артем Тарасов үпкәгә һыуыҡ тейеүҙән өйөн-дә яңғыҙы үлеп ятҡан. «Медицинала яңы технологиялар индереү өҫтөндә... Тотош уҡырға\n«Рәсәй почтаһы» компанияһы генераль директоры менән контракт оҙайтылманы, 1 июлдән эшһеҙ ҡалды. 2014 йыл эшмәкәрлеге өсөн 95,4 миллион түгел, ни... Тотош уҡырға\n* Жириновский иҫәрләнеп, Дәүләт Думаһында хеҙмәт бурыстарын башҡарған журналистарҙы, шул иҫәптән, ауырлы ҡатынды мәсхәрәләп йәберләгәйне. Ул әйткән... Тотош уҡырға


Салауат Әбүзәрҙең шиғырын "Туҡайҙыҡы" тигәндәр...\n10 Ғинуар 2019, 20:58\nБашҡорт шағирының үҙендә был хәлгә ҡарата һис тә үпкә юҡ\n"Аманат"тың ғинуар һанында билдәле шағир, прозаик, драматург, журналист Салауат Әбүзәровтың мәктәп йылдары, үҫмер сағы тураһында хәтирәләре донъя күрәсәк. Унда ҡәләм оҫтаһы менән булған төрлө хәлдәр мауыҡтырғыс итеп тасуирлана.\nМәҫәлән, бер ваҡыт улар синыфы менән концерт ҡуйырға булып китәләр. Уҡытыусыһы: “Бейергә тиһәң – аяғың ағас һымаҡ, йырларға тиһәң – моңоң юҡ. Мә, Туҡайҙың шиғырын ятла”, – тип, “Һыу инәһе” тигән шиғыр тоттора Салауатҡа. Дәрестәр тамамланғас, малайҙар менән уйнап йөрөгәндә теге ҡағыҙ киҫәге юғала ла ҡуя. Ни эшләргә? Шиғырҙы бер ҡайҙан да таба алмай малай. Аптырағас, үҙе яҙырға була. Бына ул шиғыр:\n(Бер ауыл ҡарты ауыҙынан)\nЙылға яры. Мин – көтөүсе.\nКүктә ҡояш ҡыҙҙыра.\nҒашиҡ булған егет кеүек\nБер мәлде һыуға төшөргә\nТорғанда, ҡаттым ҡарап:\nКүл ситендә ултыра ҡыҙ,\nТуҙынған сәсен тарап.\nУл алтын кеүек сәсенән\nҺыу аға ла, һыу аға.\nНәфсе тигән нәмә бар шул:\nЭх, ҡараҡ булһаң ине;\nЙә булмаһа, ҡулындағы\nШул тараҡ булһаң ине…\nОҙаҡ уйлап тормай, малай,\nАрттан бар ҙа ҡосаҡла...\nТалдар араһынан егет\nКилеп сыҡты… Шул саҡта…\nНимә менән бөткәнлеген\nҺөйләп тороу артыҡтыр.\nБирешмәҫ тә инем былай,\nНи әйтәһең, ҡартлыҡтыр.\nТик һуңынан, ҡарсыҡ белеп,\nӘрләне лә, әрләне…\nЙылға буйына башҡаса\nБер тапҡыр ебәрмәне.\nШунан башлап, ундай эште\nЭйәһеҙ, тип, ҡыҙ-ҡырҡынға\nБүтән теймәй башланым.\nШиғыр һөйләнеп бөткәс, сәхнәгә синыф етәксеһе күтәрелә. “Мин Туҡайҙың ижады менән яҡшы таныш. Бына, Салауат әле генә уның “Һыу инәһе” тигән шиғырын матур итеп уҡыны. Маладис!” – тигән була...\nИҫтәлектәрҙе уҡып, шулай уҡ Салауат Әбүзәрҙең яҙмышына елдең нисек йоғонто яһағанын белерһегеҙ. Мөғжизә лә, мәҙәк тә!


Сәләмәтлек » Страница 5 » Архив газеты "Йәшлек"\nҠолаҡ һал Сәләмәтлек\nИтте бер нисә сәғәт һөттә тотһаң, йомшағыраҡ булып бешә.\nБалыҡ ҡыҙҙырғанда аш-һыу бүлмәһендә тәмһеҙ еҫ таралмаһын өсөн табаға сей картуф киҫәге һалығыҙ.\nҠыҙҙырғанда балыҡ таралмаһын өсөн уны әҙерләргә 15 минут ҡалғас тоҙларға кәрәк.\nБалыҡты ҡыҙҙырыр алдынан ҡайнар майға бер аҙ тоҙ өҫтәһәң, кетерләп торор.\nТәңкәләре еңел ҡупһын өсөн балыҡты башта ҡайнап торған һыуға һалырға, аҙаҡ һеркә ҡушылған йылымыс һыуҙа тоторға кәрәк.\nҺаҡланыу саралары Сәләмәтлек\nБигерәк тә ҡайын урмандарында талпандың күп булыуы билдәле. Ҡайһы берәүҙәр, ниңәлер ҡан эскесте, ағастан ырғый, тип уйлай. Ғәмәлдә иһә талпандың үләндән күтәрелеүе лә ихтимал. Ул бер ҡасан да кешегә шундуҡ ҡаҙалмай. Тәнгә эләккәндән һуң бөжәк бер нисә сәғәт дауамында үҙенә уңайлы йомшаҡ урын эҙләй. Иғтибарлы булғанда, тән буйлап хәрәкәт иткән талпанды асыҡ тойомларға мөмкин. Хәйер, талпан ҡаҙалыу ихтималлығы булған ерҙә йөрөгәндә сәғәт һайын тәнде тикшереп тороу хәйерле. Белгестәр фекеренсә, был бик күп күңелһеҙлектән арындырыр ине.


Йәштәр театрында Сәнғәт төнө Вәсил Ханнановтың күргәҙмәһенән башлана // Мәҙәниәт | новости башинформ.рф\nЙәштәр театрында Сәнғәт төнө Вәсил Ханнановтың күргәҙмәһенән башлана\n13:00, 30 октября 2015 Мәҙәниәт\nСәнғәт төнөндә Мостай Кәрим исемендәге Милли йәштәр театры театрҙы, һынлы сәнғәтте һәм музыканы берләштергән программа әҙерләгән. Киске сәғәт 6-ла театр фойеһында Башҡортостандың атҡаҙанған рәссамы Вәсил Ханнановтың «Башҡорт йыры» күргәҙмәһен асыу тантанаһы була. Тамашасылар күренекле рәссамдың картиналары менән таныша, шулай уға һынлы сәнғәт, ижад хаҡында һорауҙар бирә ала.\nМузыкаль ҡунаҡханала ҡыллы квартет популяр классик музыка уйнаясаҡ. Киске сәғәт 7-лә Ҙур залда театраль тамаша ойошторола, халыҡтың яратҡан спектаклдәренән, шулай уҡ А.Шапироның «Дат тарихы» премьераһынан өҙөктәр, рус һәм башҡорт труппаһы актерҙары башҡарыуында йырҙар тәҡдим ителә. Башҡорт труппаһы Сыңғыҙ Айытматовтың «Диңгеҙ ярын иңләй ала эт» хикмәтен сәхнәләштерә.\nТеги: сәнғәт төнө


Хеҙмәте кешеләргә файҙа килтерә\n7 Июнь 2018, 16:42\nСоциаль хеҙмәткәрҙәр көнө Бөтә оло кешеләрҙең дә эргәһендә ярҙам итергә әҙер торған яҡын кешеләре юҡ. Бына шул саҡта социаль хеҙмәткәрҙәр – мөһим һәм кәрәкле эш менән шөғөлләнеүселәр килә инде ярҙамға. Һабанаҡ ауылынан Даниса Ямалетдинова ла шулар иҫәбендә.\nУл Мәсетле районының Халыҡты социаль хеҙмәтләндереү комплекслы үҙәгендә 2002 йылдан бирле эшләй. Бөгөн уның ҡарауында – 15 әбей һәм бабай, улар араһында инвалидтар ҙа, яңғыҙ ҡарттар ҙа бар.\nСоциаль хеҙмәткәрҙең эш көндәре тығыҙ. Ул опекаға алған кешеләрен туҡланыу продукттары, тәү кәрәк-яраҡ тауарҙар менән тәьмин итә, коммуналь хеҙмәттәренә түләй, поликлиниканан рецептар яҙҙырып ала, дарыухананан дарыуҙар һатып ала, йорт хужалыҡтарында ярҙам итә. Быларҙың барыһы ла байтаҡ көс, түҙемлек талап итә.\nФизик ярҙам кеүек үк, ҡарт кешеләргә ихлас, эскерһеҙ аралашыу ҙа кәрәк. Һөйләгәндәрен тыңлау, йыуатыу, йомшаҡ һүҙҙәр менән күңелдәрен күтәреү – былар “социаль хеҙмәттәр” теҙмәһендә юҡ, ләкин тап улар Данисаның тәрбиәһендәгеләр өсөн иң мөһиме булып сыға.\nХеҙмәтенән файҙаланыусылар йылы рәхмәт һүҙҙәре менән телгә ала уны.\n– Беҙ социаль хеҙмәткәребеҙҙән уңдыҡ. Ул ғәжәйеп изгелекле, ихлас, ярҙамсыл кеше. Өйгә килеү менән, иң беренсе, һаулығыбыҙҙы һораша. Беҙҙең бөтөн йомоштарыбыҙҙы теүәл үтәй, ярҙам һорап ҡасан ғына мөрәжәғәт итһәк тә, үтенесебеҙҙе кире ҡаҡмай, – ти ирле-ҡатынлы Әминә һәм Рафел Йосоповтар.\n– Эш еңел түгел, ләкин минең өсөн иң мөһиме – хеҙмәтем кешеләргә файҙа килтерә. Өлкәндәрҙең ҡараштарында рәхмәттәрен уҡыу – иң ҡиммәтле награда, – ти Даниса.\nСоциаль хеҙмәткәрҙәр көнө РФ Президентының 2000 йылдың 27 октябрендәге Указы нигеҙендә 8 июндә билдәләнә. Был көн осраҡлы һайланмаған. Тап 1701 йылдың 8 июнендә Петр I тарафынан дәүләт социаль ярҙам системаһын булдырыуға башланғыс һалыусы “Об определении в домовых Святейшего Патриархата богадельни нищих, больных и престарелых” указы ҡабул ителә. Батша указына ярашлы, “для десяти человек больных – в богадельни должен быть один здоровый, который бы за теми больными ходил и всякое им вспоможение чинил”.


Иң көслө кеше лә прививка яһатҡан\nРәсәйҙә иң көслө кеше Эльбрус Ниғмәтуллин коронавирустан прививка яһатҡан. Өфөнөң 13-сө поликлиникаһында тыныс ҡына сират көтөп ултырған спортсыны күптәр танымағандыр ҙа. Күп тонналы самолетты урынынан ҡуҙғата алған стронгмен ни өсөн тәүгеләрҙән булып вакцина яһатырға булған?\n- Мин бөгөн ғаиләмдә беренсе кеше булып коронавирустан прививка яһаттым. Был темаға ҡатыным менән һөйләшкәндә, ул: ”Әйҙә, Эльбрус, һин беренсе бул. Һиңә ҡарап беҙ ҙә эшләтербеҙ,” - тине. Дуҫтарым һәм туғандарымды үҙ артымдан эйәртермен, улар ҙа прививка яһатыр, тип өмөтләнәм.\nПрививканы ҡабатлап өс аҙнанан һуң ғына яһаясаҡтар, шунан һуң ғына “ГамКовидВак” йөҙ процентҡа зшләй башлаясаҡ.\nВакцинаның сираттағы партияһы республикаға килде. Рәсәйҙең иң көслө кешеһе өлгөһөнә тотош завод – Өфө моторҙар етештереү берекмәһе коллективы ла ҡушылған.\nАвтор: Дина Арсланова.


Ҡазанда атыш ойошторған егеттең аҡылы теүәл тип танылды\n16 Ноябрь , 14:41\n19 йәшлек Илназ Ғәләүиев тиҙҙән суд алдына баҫа. Уға ғүмерлеккә иректән мәхрүм ителеү ҡурҡынысы янай.\n«Ъ» гәзитенең адвокат Владимир Богдандың һүҙҙәренә һылтанып хәбәр итеүенсә, Санкт-Петербургта үткәрелгән икенсе психолог-психиатр экспертизаһы ғәйепләнеүсенең аҡылы теүәл һәм уны енәйәт яуаплылығына тарттырылырға мөмкин икәнен күрһәтте.\nУның эшен суд декабрҙә ҡарар, моғайын. Хәҙер Илназ Ғәләүиевты Санкт-Петербургтан Ҡазанға ҡайтаралар.\n«Башинформ» хәбәр иткәнсә, бынан алда В.П. Сербский исемендәге Социаль һәм суд психиатрияһы ғилми үҙәге уны аҡылдан яҙған тип таныны.\nХәтерегеҙгә төшөрәбеҙ, мылтыҡ менән ҡоралланған Илназ Ғәләүиев Ҡазан мәктәптәренең береһендә атыш ойошторғайны. Туғыҙ кешенең ғүмере өҙөлдө. Яраланған 21 кеше: 7-15 йәшлек уҡыусылар, шулай уҡ уҡытыусылар дауаханала ятып сыҡты.


Йәй ниндәй булыр?\n3 Июнь 2019, 17:09\nИюндә Башҡортостанда уртаса һауа температураһы норманан әллә ни айырылмай – 16-18 градус йылы була, тип фаразлай синоптиктар. Яуым-төшөм миҡдары 70 миллиметрҙан артмаясаҡ. Шул уҡ ваҡытта айҙың тәүге декадаһында 0-дән 2 градусҡа тиклем һыуытып, ҡырау төшөүе ихтимал.\n“Йәйҙең тәүге айы тотороҡһоҙ булмаҡсы. Ҡойма ямғырҙар, борсаҡ яуыуы, көслө ел көтөлә. Тәүге аҙнала һауа температураһы плюс 4 градусҡа тиклем түбәнәйә. Июндең икенсе яртыһында 26-31 градус йылы булыуы күҙаллана”, – тине “Башгидрометүҙәк” етәксеһе Вилора Горохольская.\nИюль һәм август температура буйынса күп йыллыҡ уртаса күрһәткестәрҙән айырылмаясаҡ. Июлдә яуым-төшөмдөң күберәк, августа иһә нормаға яҡын булыуы фаразлана.


Истанбулда Башҡортостан мәҙәниәте көндәре уңышлы үтте // Сәйәсәт | новости башинформ.рф\nИстанбулда Башҡортостан мәҙәниәте көндәре уңышлы үтте\n16:36, 23 июня 2009 Сәйәсәт\nУҙған аҙнала Истанбулда Башҡортостан мәҙәниәте көндәре үткәреү республиканың сәйәси һәм мәҙәни тормошонда мөһим ваҡиғаларҙың береһе булды. Төркиәнең был боронғо ҡалаһында ул 18 июндән 21-енә тиклем барҙы. Делегацияға БР Хөкүмәте Премьер-министры Раил Сарбаев етәкселек итте.\nИстанбулға республика делегацияһы 18 июндә иртәнсәк килеп төштө. Көндөң икенсе яртыһында рәсми делегация ағзалары — Илдус Илешев, Юлай Ильясов, Румил Аҙнабаев, Рәсәйҙең Төркиәләге Сауҙа вәкиллеге ҡарамағындағы Башҡортостан вәкиле Ҡаншаубей Мизиев, ғалимдар һәм башҡа рәсми кешеләр Ислам тарихын, мәҙәниәтен һәм сәнғәтен өйрәнеү буйынса халыҡ-ара ғилми-тикшеренеү үҙәгендә булды һәм уның генераль директоры Хәлит Эрен менән осрашты. Һөйләшеү бик ҡыҙыҡлы, йәнле барҙы, сөнки Хәлит Эрендың Башҡортостанда булғаны бар. Ул былтыр октябрҙә Өфөгә "Волга буйы-Урал төбәгендә ислам цивилизацияһы" халыҡ-ара симпозиумында ҡатнашыу өсөн килгәйне.\n19 июндә Башҡортостан мәҙәниәте көндәре программаһына ярашлы Истанбул университетында Башҡортостандың Рәсәй составында автономия иғлан итеүенең 90 йыллығына арналған "түңәрәк өҫтәл" ойошторолдо. Сарала БР Президенты Хакимиәте, БР Хөкүмәте вәкилдәре, БР Фәндәр академияһы һәм республика юғары уҡыу йорттары ғалимдары, Истанбулдың фән һәм мәғариф өлкәһендә эшләүсе билдәле зыялылары ҡатнашты.\n20 июндә Башҡортостан мәҙәниәте көндәре сиктәрендә рәсми осрашыуҙар үткәрелде. Рәсәйҙең Истанбулдағы Генераль консуллығында БР Хөкүмәте Премьер-министры Раил Сарбаев Рәсәйҙең Төркиәләге ғәҙәттән тыш һәм тулы хоҡуҡлы илсеһе Владимир Ивановский, РФ-тың Истанбулдағы Генераль консулы Александр Кривенко, Рәсәйҙең һәм Төркиәнең дипломатия, сауҙа вәкилдәре менән осрашты.\nКискә табан Истанбулдың үҙәгендәге Мәхмәт Акиф Эрсой паркында, бөтә донъяға билдәле Изге София ҡорамы һәм Зәңгәр мәсет янында, башҡорт милли байрамы — һабантуй башланды. Республиканың рәсми делегацияһы ағзалары, Төркиәнең төрлө төбәктәренән йыйылған яҡташтарыбыҙ менән бергә байрамда Төркиәнең власть органдары вәкилдәре, Рәсәйҙең һәм башҡа илдәрҙең дипломаттары ҡатнашты. Тамашасыларға Башҡортостандың сәнғәт оҫталары сығыштары тәҡдим ителде. Парк уртаһында башҡорт тирмәһе урынлаштырылғайны. Һабантуй ҡунаҡтарының барыһы ла башҡорт милли аш-һыуынан ауыҙ итте. Уйын программаһына арҡан тартышыу, көршәк ватыу, тоҡ кейеп йүгереү, тоҡ менән һуғышыу кеүек милли ярыштар индерелгәйне. Еңеүселәргә бүләккә башҡорт халыҡ көйҙәре, йырҙары, ҡурай һәм ҡумыҙ моңдары яҙҙырылған аудиодискылар, башҡорт балы һалынған сувенир һауыттар тапшырылды.\n21 июндә Истанбулда Башҡортостандың Төркиәләге вәкиллеге ҡарамағындағы Башҡорт халҡы тарихы һәм этнографияһы йортон асыу тантанаһы булды. Был йорт башҡорт халҡы, уның тарихы, йолалары, ғөрөф-ғәҙәттәре, республиканың бөгөнгө үҫеше хаҡында бай мәғлүмәткә эйә.\nИстанбулда Башҡортостан мәҙәниәте көндәренең иң аҙағында республика рәсми делегацияһы ағзалары, ғалимдары Ҡараджаәхмәт зыяратына барып, Әхмәт-Зәки Вәлидиҙең ҡәберенә сәскәләр һалды һәм бының менән башҡорт халҡының бөйөк улы, танылған ғалим-тюркологка тәрән ихтирам һәм хөрмәт күрһәтте.\nТеги: Төркиә, мәҙәниәт көндәре, осрашыуҙар, һабантуй


Башҡортостан игенселәре быйыл 3 миллион тонна тулайым уңыш алырға иҫәп тота - GTRK.TV — Новости Уфы и РБ\n15 августа 2019 — 16:55 ГТРК «Башкортостан»\nӘлегә һауа шарттары ужым баҫыуҙарының 33, яҙ сәселгәндәренең 42 процентында ғына ашлыҡ йыйып алыу форсатын биргән. Тәүгеләренең гектар ҡеүәте юғарыраҡ, республика буйынса уртаса 22 центнер. Иң уңдырышлы күрһәткес Саҡмағош районында. Бында һәр гектарҙан 37 центнер иген һуғылған. Ауыл хужалығы министры вазифаһын башҡарыусы Илшат Фазрахманов киләсәктә тап ужым культураларына өҫтөнлөк биреү яҡлы. Бөгөн иһә үҫтерелгән уңышты тиҙ арала йыйып алыу мөһим. Министрлыҡ хужалыҡтарға техника менән оператив ярҙам тәҡдим итә.


Беҙҙең тәжрибә башҡа төбәктәргә таратыласаҡ\n12 Май , 23:15\n"Инвестиция сәғәте" ултырышында ниндәй мәсьәләләр ҡаралды?\nБөгөн Республика йортонда Башҡортостан Башлығы Радий Хәбиров сираттағы “Инвестиция сәғәте” ултырышын үткәрҙе. Унда “Рәсәй таянысы” Дөйөм Рәсәй бәләкәй һәм урта эшҡыуарлыҡ йәмәғәт ойошмаһы президенты Александр Калинин да ҡатнашты. Кәңәшмәлә сәнәғәт һәм ауыл хужалығы тармағындағы яңы проекттарҙы ҡаранылар.\nКооператив рәйесе, фермер хужалығы башлығы Шафоат Хәбибрахманова Бүздәк районында “Алға” хужалығының (“Авилат” агрокомплексына инә) ауыл хужалығы ерҙәре өсөн һуғарыу системаһын төҙөү пландары менән уртаҡлашты.\n2025 йылға тиклем инвестор һуғарылған ерҙәр майҙанын 642 гектарға тиклем еткерергә йыйына. Был шәкәр сөгөлдөрөн үҫтергән саҡта һауа шарттарының кире йоғонтоһон кәметәсәк, хужалыҡтың уңышын, татлы тамырҙарҙы республиканың шәкәр заводтарына ташыу күләмен арттырасаҡ. Төҙөлөш, ауыл хужалығы техникаһы һәм ҡорамалдар алыу өсөн 578 миллион һум йүнәлтергә планлаштыралар. Яңы комплекс эш башлағас, 35 хеҙмәт урыны булдырыласаҡ.\nПроект документтары әҙерләнгән һәм ҡорамалдар килтереүгә контракт төҙөлгән.\nҺөйләшеү һөҙөмтәһе буйынса республиканың Инвестиция комитеты проектҡа өҫтөнлөклө статусы һәм һалым ташламалары бирҙе. Кооператив шулай уҡ федераль программа буйынса ла субсидия аласаҡ.\n“Урал” яуаплылығы сикләнгән йәмғиәте директоры Наил Нурғәлиев умартасылыҡ тауарын тәрән эшкәртеү һәм уның нигеҙендә косметика, һауыҡтырыу саралары сығарыу буйынса инвестиция башланғысын тәҡдим итте. Предприятие 2011 йылдан эшләй һәм 120 төп тәбиғи бал косметикаһын Рәсәй төбәктәренә, сит илдәргә һата, шул иҫәптән маркетплейстар аша ла.\nГранулалы балауыҙ, таблеткаланған прополис, инә һөтә һәм башҡа тауарҙар әҙерләү өсөн инженер инфраструктураһы үткәрелгән етештереү биналары кәрәк. Инвестор Башҡортостандың Үҫеш корпорацияһы менән берлектә Өфө районында яраҡлы майҙан һайлай башлаған да.\nДөйөм инвестициялар күләме - 614 миллион һум. Ярҙам саралары булараҡ проект өҫтөнлөклө статусын һәм һалым ташламалары аласаҡ.\n– Интернет-майҙансыҡтар аша клиенттар базаһын йыя алыуығыҙ бик шәп, – тине Радий Хәбиров. – Пандемия осоронда эштең был форматы һөҙөмтәлелеген күрһәтте һәм еңел булмаған шарттарҙа ла үҫеш мөмкинлеге бирә.\nКүмертау ҡалаһындағы "Ойлтиммаш” компанияһының етештереүен яңыртыу пландары хаҡында уның генераль директоры Денис Савутин һөйләне. Предприятие “Күмертау” ТОСЭРы резиденты булып тора, “Роснефть”, “Газпром” һәм башҡа компаниялар өсөн цистерналар, нефть табыу һәм резервуар ҡорамалдары етештерә. Ҡеүәттәрҙе яңыртыу өсөн кәрәкле аҡса күләме - 223 миллион һум. Был проектҡа ла өҫтөнлөклө статусы бирелде. Башҡортостандың сәнәғәтте үҫтереү фонды ҡорамалға ташламалы займ алыуҙа булышлыҡ итәсәк.\nУлтырыш һөҙөмтәләре буйынса Александр Калинин “Инвестиция сәғәте” форматындағы тематик ултырыштар үткәреүҙе юғары баһаланы.\n– Башҡортостан илдең инвестиция йәһәтенән ылыҡтырғыс тәүге биш төбәге рәтенә инә. Был бизнес-йәмәғәтселек менән ентекле эшләү һөҙөмтәһе. Бындай ултырыштар эшҡыуарҙарҙың мөһим мәсьәләләрен хәл итеүгә булышлыҡ ҡыла. Иң мөһиме - республикала яңы проекттарҙы башынан аҙағына тиклем контролдә тоталар, ярҙам күрһәтәләр. Бындай практиканы илдең башҡа төбәктәрендә лә файҙаланырға кәрәк, – тине ул.


Внимание, проблема! Новости в Уфе » Страница 41\nГазета "Йәшлек" » Махсус бит » Проблема » Страница 41\nКүңелдәребеҙ моңһоҙлоҡтан уянһын\nМахсус бит / Проблема // 30-07-2011, 11:49\nКүптән түгел Башҡортостан юлдаш телевидениеһынан «ТЭФИ – 2007» премияһы лауреаты, Рәсәй Кинематографистар союзы ағзаһы, режиссер Вилүрә Иҫәндәүләтованың «Ауылым минең, ауылҡайым...» фильмын ҡарарға тура килгәйне. «Айыҡ ауыл» республика конкурсында ҡатнашыусы ике ауыл – Әбйәлил районының Ҡырҙас һәм Һәйетҡол ауылдары тураһында һүҙ бара унда....\nМахсус бит / Проблема // 30-07-2011, 11:44\nҠурайсы Роберт Юлдашевты рокерҙарҙың күбеһе белә. Ул күп кенә музыкантты – Николай Носковты, Гарик Сукачевты ҡурайға ҡушылып йырларға өйрәткән, бергәләп дискылар яҙҙырғандар. «Аквариум» төркөмө лидеры ла ҡурайға битараф түгеллеген күрһәткән – легендар Борис Гребенщиков (һүрәттә) Юлдашевтың изге Торатау итәгендә берлектәге концерт ҡуйыу тәҡдимен ҡабул иткән....\nРЕКЛАМА ЯТ ҠИММӘТТӘР ТӘРБИӘЛӘЙ\nМахсус бит / Проблема // 26-07-2011, 11:03\nРәсәй Федерацияһы Президенты Дмитрий Медведев быға тиклем дә балаларҙы яҡлауҙы яйға һалған закондарҙың камил булмауы хаҡында әйтә килде. Һүҙҙәрҙең ташҡа баҫылғаны мәртәбәле − үткән аҙнала ил башлығы бәлиғ булмағандарҙың хоҡуҡтарын билдәләүсе яңы законға ҡул ҡуйҙы. Был хаҡта ҡыҫҡартып ҡына әйткәндә, яңы закон балаларҙы өлкәндәрҙең эшмәкәрлегенең насар йоғонтоһонан, ҡатылығынан һаҡлай тип билдәләргә мөмкин....\nМахсус бит / Проблема // 22-07-2011, 19:46\nРәсәй Президенты Дмитрий Медведев алкоголгә ҡаршы законға ҡул ҡуйҙы.\nУға ярашлы, һыра алкоголле эсемлектәргә тиңләштерелә һәм уны киоск-палаткаларҙа һатыу тыйыла. Был закон составында 0,5 процент алкоголь булған бөтә эсемлектәрҙе лә алкоголгә тиңләштерә һәм власть органдарына алкоголде күмәртәләп һатыуҙы тулыһынса тыйыу хоҡуғын бирә. Тыйыуҙар хөкүмәт исемлегенә ингән продукцияға ғына ҡағылмай (кефир һәм кеүәҫ, мәҫәлән)....\nҠАРЫШЛАУЫҠТАР УРМАНДАРҘЫ БАҪЫП АЛДЫ\nМахсус бит / Проблема // 19-07-2011, 12:50\nБаҫыуҙарҙы саранча йонсотһа, ағастарға лә рәхәт кенә үҫергә форсат юҡ − Әбйәлил районы урмандарын ебәк күбәләге баҫып алған. Ҡарышлауыҡтар үҙенең юлында осраған бөтә ағастарҙың япраҡтарын ашап бөтөрөп бара. Уларҙың артынан яланғас ботаҡтар һәм олондар ғына тороп ҡала....\nИте – уларға, һөйәге – беҙҙекеләргә...\nМахсус бит / Проблема // 19-07-2011, 12:35\nйәки Баймаҡ районы биләмәһендә таш сығарыусы ойошмаларҙың эше ниңә урындағы халыҡтың һарыуын ҡайната?\n13 июлдә Баймаҡ районының Темәс ауылында Баймаҡ районы хакимиәтенең күсмә ултырышы уҙҙы. Көн үҙәгендә урындағы халыҡты күптән борсоған мәсьәлә − тәбиғи таш сығарып кәсеп итеүселәр менән мөнәсәбәттәр.\nБылтыр редакция коллективы менән Бөрйән районына барырға тура килгәйне. Шул саҡта күргәндәрҙән бер ваҡиға иҫтән сыҡмай. Бөрйәндәр ҡунаҡтар өсөн ойошторолған экскурсия барышында беҙҙе урман эсендәге ҙур бер түмәргә алып килде. Хәтерем алдамаһа, түмәре генә лә дәү бер һыуытҡыс ҙурлығындағы ҡарағасты бынан бер нисә быуат элек ҡырҡып алып, һал итеп Рәсәй үҙәгенә ағыҙғандар....\nЕнәйәт. Төҫө лә юҡ уның, еҫе лә, ә эҙемтәһе бар\nПроблема / Тормош юлдары ҡатмарлы // 25-06-2011, 16:57\nҠапыл ғына шундай һорауға яуап тапҡы килдесе: Рәсәйҙә йылына күпме кеше хөкөм ителә икән? Эҙләгән тапҡан − РФ Юғары суды департаменты сайтына «сәфәр» ҡылып, үҙемде ҡыҙыҡһындырған һорауға яуап алдым, бөтөнләй уйламағандарына ла күҙ һалып, хайран ҡалдым.\nБылтыр беҙҙә енәйәт ҡылыуҙа ғәйепле һаналған миллиондан ашыу кешегә ҡарата суд булған. Иң ҡәтғи хөкөмдө төбәк судтары сығара икән, ә мировойҙар бер аҙ «йәлләңкерәй». У-уу, миллион хәтәр күп тә инде, тип аптырамағыҙ. 2009 йылда енәйәт эштәре тағы ла күберәк булған. Ул йылда суд залынан хөкөм ителеүселәрҙең 76,2 проценты ғәйепле булып сыҡһа, былтырғы күрһәткес − 75,6 процент. Иң йыш ҡаралған енәйәт статьяһы нисәнсе, тип уйлайһығыҙ? Ул 158-се, йәғни урлашыу. Уның буйынса 260 меңгә яҡын кеше хөкөм ителгән (әйткәндәй, икенсе урында − законһыҙ рәүештә наркотиктар һаҡлаусы һәм уны алыу өсөн ялған рецепт яҙыусылар. Өсөнсөлә − кешенең сәләмәтлегенә мәкерле рәүештә зыян килтереүселәр)....\nАртҡа 1 ... 37 38 39 40 41 42 43 44 45 ... 48 Алға


Феликс Әбдрәшитов. Онотҡандар икән тимәһендәр... - Юлдаш\nИрназарова Лилиана иркәм Кил\nФеликс Әбдрәшитов. Онотҡандар икән тимәһендәр... https://bash.news/yuldash/18497_feliks-ebdreshitov-onotkandar-iken-timehender\n- Бөгөн атайымды төшөмдә күрҙем. Ул миңә ҡағыҙ киҫәге һуҙҙы. Унда телефон һандары яҙылғайны. Атайым күҙҙәремә ҡарап, йылмайҙы ла, әллә ҡайҙа инеп юғалды. Өнөмдә мин был һандарҙы иҫләнем. Һәм бар ҡыйыулығымды йыйып, телефондан шылтыраттым. Миңә яуап биргән ағай бик ихлас кеше булып сыҡты. Етди проблеманы хәл итергә ярҙамлашты. Бына шулай, атайымды төштә күрһәм һәр саҡ юлым уңа, эштәрем ырамлы бара.\nКиң күңелле, тырыш, һәләтле, егәрле кеше ине ул. Ирешер бейеклектәре лә, күтәрелер дәрәжәләре лә, яуланыр исемдәре лә булғандыр... Әммә өлгөрмәне. Ғүмеркәйе үтә лә иртә өҙөлдө. Вафатына 16 йыл үткән, ләкин йөрәк яраларым һаман да уңалмай. Атайым һәр ваҡыт хәтерҙә.\nУл Салауат районының Ҡалмаҡтар ауылынан. Әбдрәшитовтар ғаиләһен ауылдаштары бик ихтирам иткән. Өләсәйемде уңған Мәрфуға, матур Мәрфуға тип йөрөткәндәр.\nОлатайым Ғәни Бөйөк Ватан һуғышында ҡатнаша. Оҙаҡ ҡына Силәбе ҡалаһында хеҙмәт армияһында эшләй. 1947 йылда тыуған ауылына ҡайта. Атайым ғаиләлә алтынсы бала булып донъяға килә.\nИнәйем Люциә Йәнбулатова:\nНыҡ матур малай тыуҙы. Әсәйемә 40 йәш ине. Атайым скрипкала уйнай ине, беҙ йырлайбыҙ, бейейбеҙ. Феликс китапты гармун итеп уйната. Мәктәпкә гел бишкә генә уҡыны.\nАтайым мәктәпте тамамлағас, Өфөгә килеп, сәнғәт училищеһына уҡырға инә. Халыҡ уйын ҡоралдары бүлегендә баян класында белем ала.\nӘсәйем Миңйыһан Сәлмән ҡыҙы:\n- Ул училищела уҡый ине. Еҙнәһе беҙҙең ауылға ҡунаҡҡа алып ҡайтҡайны. 7 ноябрь көнө ине. Ауыл йәштәрен гармунға бейетте. 3 йыл хат алыштыҡ. 1971 йылда ғаилә ҡорҙоҡ.\n1971 йылда атайым музыкант дипломы ала. Йәш белгесте тыуған районына эшкә ебәрәләр. Ул Малаяҙ балалар музыка мәктәбенә директор итеп билдәләнә. Мин дә ошо ауылда донъяға ауаз һалғанмын.\n1975 йылда беҙ Өфөгә күстек. Атайым Профсоюздарҙың Өлкә Советында эшләй башланы. Ситтән тороп Санкт-Петербургтағы Юғары Мәҙәниәт мәктәбен тамамланы. 1990 йылда ул Башҡортостан радиоһына эшкә урынлашты. “Йыр-моң донъяһына сумып, кинәнеп хеҙмәт итә башланы, тип хәтерләй был осорҙо әсәйем.\nТауыш режиссеры булараҡ атайым радиола көн һайын кешеләрҙе яҙҙыра. Йырсылар, шағирҙар, музыканттар һәм композиторҙар менән таныша.\nАтайым тәүге йырҙарын сәнғәт училищеһында уҡығанда уҡ яҙа. Әммә радиола эшләгән осорҙа ижад итер өсөн ҙур мөмкинлектәр асыла.\nУл йылдарҙағы күп кенә сәнғәт институты һәм училищеһы студенттары, йәш артистар ҙа атайыма рәхмәтле булыуҙары тураһында әйтә. Атайым уларҙы яҙҙырған, йүнәлеш биргән, кәңәштәре менән ярҙам иткән.\nАтайым Башҡортостан радиоһы фондын тулыландырыуға ҙур өлөш индергән белгестәрҙең береһе. Ул тауыш яҙҙырғанда үтә лә диҡҡәтле, үтә лә талапсан булды тип хәтерләй замандаштары.\nФевраль беҙҙең ғаилә өсөн һағышлы ай. 2000 йылдың 19 февралендә атайымдың йөрәге тибеүҙән туҡтаны. Уның үлеменә, яратҡан балаларын, ҡатынын, туғандарын ташлап, мәңгелеккә китеүенә оҙаҡ ваҡыт ышана алманыҡ. 52 йәш кенә ине уға. Йорт та һалды, ағастар ҙа ултыртты, ул да үҫтерҙе. Хеҙмәтендә абруйлы булды, һөнәренең ысын оҫтаһы һаналды. Йырҙары халыҡ араһында танылып китте. Ирешелгән уңыштары өсөн һөйөнөп, шатланып ҡына йәшәргә ине лә бит... Яҙманы.\nАтайым минең дуҫым булды. Ҡыҙҙар ғәҙәттә эс серен әсәйҙәренә һөйләй. Ә мин атайым менән уртаҡлаштым. Сабыр ғына тыңлай, кәңәштәрен бирә. Ул оптимист булды. Был миңә лә күскән. Ниндәй генә ҡыйынлыҡтар осраһа ла, өмөт һәм ышаныс менән алға атлайым.\nАтайым бүтән бер ҡасан да гармун тотоп, ауыл урамынан үтмәҫ. Беҙҙе, әсәйемде һәм ейәндәрен ҡосаҡлап, һағындым һеҙҙе, тип әйтә алмаҫ. Уның мөхәббәтен, күңел йылыһын, саф хистәрен йырҙарынан ғына тойорбоҙ, йырҙарында ғына табырбыҙ.\nБашҡортостандың халыҡ артистары Әхәт Мортазин, Хәлит Фәтихов, Фәдис Ғәниев, Ишморат Илбәков, Светлана Хәкимова, билдәле артист Рәмил Хажиев, танылған йырсылар Резедә Әминева, Рәйес Вәғизов, музыкант һәм педагог Фирҙүс Шәрәфуллин, журналистар Гөлдәриә Йосопова, Урал Ниғмәтуллин һәм һәүәҫкәр композиторҙың хәләл ефете Гөлйыһан ханым, бер туған апайы Люция Йәнбулатова Феликс Әбдрәшитов тураһындағы иҫәтлектәре менән уртаҡлаша.\n07:57, 13 мар


Рәзилә Ырыҫҡужина "КӘЛӘШ КӨТКӘНДӘ"\n4 Ғинуар 2019, 14:39\nЭшлекле ҡиәфәттәге Зәйнетдин йүгереп өйгә инде лә, телевизорҙы ҡабыҙа һалып, ғәҙәтенсә ҡулына һыра алды ла, диванға ауҙы…(Тулыраҡ сайттан уҡығыҙ)\nҒәҙәттәгесә, тап Яңы йыл байрамы алдынан Зәйнетдин ауыл малайҙарын ҡорға йыйҙы:\n– Тә-ә-әк, заманаларҙың ниндәйерәк икәнен күреп тораһығыҙ, егеттәр. Һеҙгә әле һиҙелмәгән кеүек булһа ла, ир ҡорона етә башлаһағыҙ, елкәгеҙгә килтереп бәрәсәк, мин әйтте тиерһегеҙ. Шуға, һәр йылдағыса, үҙегеҙҙе күрһәтеп ҡалыу мөмкинселеген быйыл да бирәм. Ышаныс ҙур, иң бәхетле егеткә бына-бына кәләш тыуырға тора. Еңгәгеҙҙе бөгөн иртән оҙаттым, әле ҡыуаныслы хәбәр көтәм. Яңы йылға бүләк, йәғни. Хәбәр килгәнсе, егеттәр, эште башлай торайыҡ.\nТә-ә-әк, һеҙгә һигеҙ-туғыҙ йәштәр самаһы, эйеме? Ызначит, Вәкил, Вәрис дуҫыңды етәклә лә, аҙна буйы сығарылмаған тиреҫте яйлап, әҙләп кенә һарайҙан баҡсаға һөйрәйһегеҙ. Еңгәгеҙҙе һүгәһегеҙ инде, ул һуңғы аҙна был эшкә тотона алманы.\nФәрит менән Ринат, һеҙ бынау өйөлөп ятҡан утынды урынлаштырығыҙ. Ҡайҙа икәнлеген мин белмәйем, үҙегеҙ ҡараштырығыҙ шунда. Мунсаға тигән яғыулыҡ ошолар булһа кәрәк. Ҡабаланмағыҙ, ауыр өйөм күтәреп, билегеҙҙе ауырттырып ҡуймағыҙ. Иң мөһиме – тәртип булһын, йәме. Әтеү, ауырлы ҡатын беләме ней ул, ярғаны ыңғайы урындарына һалып бармай, тау яһаған да ҡуйған. Артынан эш ҡалдырмаһа, минең бисәнең исеме юғала ул, аптырамағыҙ.\nАзамат… Һәнәк тотоп килеп дөрөҫ эшләгәнһең, брат. Тимәк, һиңә лә кәләш кәрәк. Алдан уҡ әйтеп ҡуям, минең ҡыҙыҡай һиңә кәләш була алмай. Туғандарһығыҙ. Ну, килеүен-килгәс, мин һинең күңелеңде ҡалдырып, кире бороп ҡайтара алмайым. Бесәнлектең ҡайҙа икәнен беләһеңме? Белмәйһең? Еңгәңдең малдарға бесәнде ҡайҙан сығарып һалғанын да күргәнең юҡмы ни? Ыста, күршеләр улай булмай инде ул. Ә мин причем? Бар, ҡайтып атайыңдан белешеп кил дә, аҙнаға етәрлек бесән тарт. Түлкә алдаштан булмаһын, кире кил. Минең ҡыҙҙың иң яратҡан ағаһы булыу вакансияһы үҙеңә генә лә эләгеүе бар, эйе бит!\nМарат, ә һин Моратты етәклә лә, малдарға һыу эсер. Эреһенә лә вағына ла. Ҡоҙоҡтан инде, ҡайҙан буһын! Үәт, кешеләр, әй. Ҡоҙоҡ ҡайҙа тиһеңме? Тәк-тәк-тәк… Еңелерәк берәй нәмә һорай алманыңмы? Мин ҡайҙан беләйем ти? Һыу ташыйым ыштоли? Ихатаны ныҡлап ҡараштырғылағыҙ, берәй урында булырға тейештер. Моғайын еңгәгеҙ йыл әйләнәһенә ҡорһаҡтарын күтәреп һыуҙы улаҡтан ташымайҙыр бит. Юл ыңғайына өйгә лә индерегеҙ. Иртән сәйнүккә ҡойорға һыу тапмай, Һөмәйрә ҡарсыҡҡа барып сәй эскәйнек малайҙар менән. Эй, сәйе тәмле ҡарсыҡтың! Балаларҙың бишәүһен дә шунда ҡалдырып ҡайттым. Әсәләре ҡыҙыҡай алып ҡайтҡансы, әйҙә, йәшәһендәр. Береһенән-береһе бәләкәй малайҙарҙы мин бер үҙем нисек ҡарарға тейешмен? Эйе лә инде! Улар әйләнгән һайын ашарға һорай. Ни футбол ҡаратмайҙар, ни кино… Һөмәйрә ҡарсыҡ ғүмере буйы яңғыҙы, танһыҡҡа шәп иттем мин уны. Яңы йылды ҡаршы алыуы ла күңеллерәк булыр, тигәндәй…\nЭш барышы аңлашылды шикелле. Ярай, башлағыҙ. Ә мин өйҙә булам. Яңы йыл табынын әҙерләү ҙә, телефон ҡарауыллау ҙа минең өҫтә. Ҡыҙым тыуғанды мин ҡайҙан белергә тейеш тиһегеҙ? Әнә, былтыр шулай һеҙҙең менән юҡ-бар нәмәләр тураһында гәпләшеп тороп ней, тағы малай тыуҙы ла ҡуйҙы бит! Бишенсегә! Анһат тейһегеҙме әллә еңгәгеҙгә ярҙамсыларһыҙ бынау сама донъяны көтөүе? Юҡ инде, быйыл телефон төбөнән китеү юҡ. Һеҙ ҙә, кәләшле булғығыҙ килһә, әйҙә, тотоноғоҙ, ваҡытты һуҙмағыҙ!\nЭшлекле ҡиәфәттәге Зәйнетдин йүгереп өйгә инде лә, телевизорҙы ҡабыҙа һалып, ғәҙәтенсә ҡулына һыра алды ла, диванға ауҙы…


Президент ҡулынан миҙалдар һәм сәскәләр // Йәмғиәт | новости башинформ.рф\nПрезидент ҡулынан миҙалдар һәм сәскәләр\n15:20, 26 мая 2010 Йәмғиәт\nШаршамбы көнө, 26 майҙа, Республика йортонда “Әсәлек даны” миҙалдарын тапшырыу тантанаһы үтте. Был матур сара традиционға әйләнеүгә ҡарамаҫтан, һәр юлы ул үҙенсә тулҡынландырғыс үтә, күп балалы әсәләр бер ваҡытта ла үҙ хистәрен йәшермәй бит. 85 тантана һәм биш мең самаһы наградланыусы.\nПрезидент ҡулынан награда алырға Өфөгә бөгөн Башҡортостандың 29 районынан күп балалы әсәләр килде. Әйтергә кәрәк, бөгөнгө 60 героиня араһында элекке союздаш республикалар – Төркмәнстан, Үзбәкстан, Ҡаҙағстан, Тажикстан вәкилдәре лә байтаҡ булды. Улар барыһы ла яҙмыш ҡушыуы буйынса Башҡортостанға йәшәргә килгән һәм быға һис тә үкенмәй. Президент ҡулынан награда алып, Дыуан районынан Саодат Хаитова, республикала йәшәгән ете йыл эсендә кире, Үзбәкстанға, ҡайтып китергә тигән уй башыбыҙға инеп тә сыҡманы, ти.\n— Бында балаларыбыҙға яҡшы, уларға Башҡортостанда йәшәүе оҡшай, — тип таныны ул. – Етмәһә, күп балалы ғаиләләргә бында ҡараш айырыуса яҡшы.\nБыл теманы дауам итеп, Мортаза Рәхимов, үҙ ғүмерҙәрен балаларға арнаған ҡатын-ҡыҙҙар йәмғиәттә юғары хөрмәткә лайыҡ, тип билдәләне.\nИң күп наградланыусылар һаны – етешәр кеше – Әбйәлил һәм Дыуан райондарынан булды. Ейәнсура районынан алты ҡатын-ҡыҙ килгән. Күп әсәләрҙең — бишәр бала, әммә алтау тәрбиәләгәндәр ҙә бар.\nАсҡын районынан Рәфидә Хажиәхмәтова Президент менән үҙенең шатлыҡлы хәбәрен дә уртаҡлашты.\n— Торлаҡ төҙөүгә бүленгән субсидия арҡаһында беҙ ҙур һәм яҡты йорт һалып сыҡтыҡ – хәҙер барыбыҙға ла урын етә, — тине күп балалы әсәй.\n— Бин башҡаса тормошто күҙ алдына килтерә алмайым, — ти ғорурланып Ейәнсура районынан биш бала әсәһе Гөлсимә Ишмырҙина. — Мин балаларым менән йәшәйем, улар менән бергә шатланам һәм ҡайғырам. Ниндәй генә баҫҡыстарға үрләһәң дә, бер эштән дә бындай күңел йыуанысы алып булмай, бала – һинең тормошоңдоң дауамы. Беҙ ирем менән ҙур ғаилә тураһында хыялландыҡ, сөнки үҙебеҙ ҙә күп балалы ғаиләнән. Балаларға һөйөү, ғаиләлә ихтирам – был иң мөһиме.\nХәйбулла районынан Миләүшә Зөлҡәрнәева әйтеүенсә, күп балалы әсә булыу – ул ҙур хеҙмәт.\n— Ләкин ул ер йөҙөндә иң мөһиме, — тип иҫәпләй ул. — Балаларым бергә йыйылышып, мине ҡосаҡлап: «Әсәй, ярай әле һин беҙҙең барыбыҙҙы ла тапҡанһың!» – тиһәләр, донъя йөҙөндә минән бәхетлерәк кеше юҡ һымаҡ. Был минең өсөн иң юғары награда.


Өфөнөң күп йүнәлешле колледжына - 80 | ГТРК «Башкортостан» — Новости Уфы и РБ\n13 ноября 2019 — 13:53\nРеспубликаның мәғариф тармағындағы иң абруйлы уҡыу йорттарының береһе һәм уның маҡсататры менән беҙҙең хәбәрселәр ҙә танышты. Өфөнөң киң профилле колледжында белем алған Риф Рыҫҡолов башҡа студенттар кеүек үк спортҡа ла ылыға, төп һөнәрен дә үҙләштерә. Дүртенсе курста белем алған егет киләсәктә футбол тренеры буласаҡ. Балалар менән эшләйәсәк егет, сәнғәт, башлыса йыр менән мауыға.\nРәсәйҙәге иң популяр 50 һөнәр буйынса белем биргән уҡыу йорто үҙенең 80 йыллығын яҡшы һөҙөмтәләр менән ҡаршылай. Мең ете йөҙ студентҡа белем биргән 96 педогогтың бөгөн ун бише фән кандидаты исемен йөрөтә. Улай ғына ла түгел. Колледж тотош Башҡортостан өсөн белгестәр әҙерләй.\nЯуланған үрҙәр менән яңы маҡсаттар. Киң профилле колледж хәҙер белем биреүҙә замананың иң һуңғы алымдарын ҡулланасаҡ. Бының үҙ сәбәптәре лә бар. Көнәркәшлек осоронда эш биреүселәр һәр хеҙмәткәрҙең һәләтен айырым баһалай. Шуға ла студенттар эшһеҙ ҡалмаһын өсөн, йәштәрҙең белем базаһы ныҡлы,ә ҡулдыра оҫта булырға тейеш.\nҮҙенең 80 йыллығын билдәләгән колледж юбилей сараһын Өфөнөң ҡала мәҙәниәт һарайында уҙғарҙы. Әлбиттә, был осрашыу ябай ғына тамаша, йә иһә тантана түгел. Байрам кисәһе өлкәндәр һәм йәштәр араһындағы күсәгилешлек билдәһе. Башҡортостандың профессиональ башланғыс белем биреүсе тәүге уҡыу йорттарының береһе тип иҫәпләнгән колледж хәҙер университет һәм академиялар өсөн дә тәжрибә майҙансығы. Студенттар, мәҫәлән, юғары уҡыу йорттарында белем алыуын дауам итә. Иң мөһиме, ҡасандыр училище булып һаналдған колледж мәғариф даръяһында үҙ юлын таба алған.


«Киске Өфө» гәзитенең сайты - ИСЛАМ БАҠСАҺЫНА ИНЕП ҺӘР КЕМ ҮҘ ЕМЕШЕН ТАПҺЫН - 2014 - Мәҡәләләр\nИғлан ителгән темаға төшөр алдынан түбәндәге һорауға яуап бирһәгеҙ ине. Дин хаҡында ғилеме булмағандарға ҡыҫҡа ғына итеп ислам дине хаҡында нисек аңлатыр инегеҙ?\nМ. Лоҡманов: Бер нисә йыл элек Күмертау ҡалаһында үткән йәштәр форумында ҡатнаштым. Сығыш яһағанда студенттар миңә: "Ислам дине нимә ул?"- тигән һорау бирҙеләр. Студенттар араһында динде аңлағандары, уны белгәндәре күп түгел, башлыса урыҫ милләтле, йә русса һөйләшкән башҡа милләт кешеләре ине. Мин уларҙың һорауҙарына: "Ҡатыным минең турала яҡшы фекерҙә, ирем, тип ихтирам итеп тора. Ата-әсәйем, балам, тип ярата, минең менән ғорурлана. Балаларым, иң яҡшы атай, ти. Эш урынымда ҡәҙерләп торалар, яҡшы белгес, тип беләләр", - тип яуап бирҙем. Был һүҙҙәрҙе маҡтаныу өсөн түгел, ә ислам төшөнсәһен аңлатыу өсөн әйттем. Ошо фекерҙе яңғыраттым да: "Ошо яҡшы сифаттарға эйә булыусы һәм эшендә алдынғы кеше - ул мосолман. Мосолман - әхлағы, әҙәбе, тәртибе менән өлгө күрһәткән кеше, Аллаһтың күрһәткән юлында хеҙмәт итеүсе, уның яратҡан бәндәһе ул. Ислам дине сағылышы шунда. Ә инде ошо кимәлгә еткерә торған әйберҙәр - Аллаһы Тәғәләнең ҡушҡандарын үтәү. Ана шул Аллаһтың ҡушҡандары кешене камиллаштыра, намаҙ бер яғын тәрбиәләһә, ураҙа икенсе яғын үҫтерә", - тинем.\nА. Арыҫланов: Исламды бер һүҙ менән генә "хикмәт", тип әйтер инем. Ислам - ул Аллаһы Тәғәлә тарафынан беҙгә бирелгән иң юғары бүләк. Мәҫәлән, минең атайым баҡсасы. Баҡсаһының бер урынында -сөгөлдәр, икенсе урынында - сейәләр, алма ағастары, өсөнсө урында йәшелсә-емештәр үҫеп ултыра. Мин дә исламды баҡса кеүек күрәм. Ислам һәр кеше алдында ҙур бер баҡса кеүек асыла, тик һәр кем уны үҙенең асылына ярашлы ҡабул итә. Кемдер исламды спорт, сәләмәт тормош итеп күрә. Кемдер унда ғилем сығанағына юлыға. Йәғни, һәр кем ислам баҡсаһында үҙ емешен таба.\nМ. Лоҡманов: Бер кеше аҡыл эйәһенә килә лә: "Бына һин миңә ислам тураһында бар нәмәне аңлатып бир әле. Бәлки, мин дә уны яратырмын", - тип мөрәжәғәт итә. Аҡыл эйәһе уға: "Һин минән йорт тураһында һорайһың. Тыштан ҡарап, ошо йорттоң бөтә нескәлектәрен һөйләп биреүҙе үтенәһең. Ләкин быны ошо йортҡа ингәс кенә эшләп була. Тыштан ғына ҡарап, йорттоң эске торошо хаҡында фекер йөрөтөү мөмкин түгел", - тип яуап бирә. Шуға күрә, тыштан ҡарап, ислам хаҡында күпме генә һөйләһәң дә, уны аңлап, аңлатып булмай, дин эсенә инеп, уның талаптарының ләззәтен татығас ҡына, исламды аңлайһың.\nКеше был донъяға таҙа, саф булып тыуа. Уның артабанғы яҙмышы, күңел паклығы ғаиләләге, йәмғиәттәге тәрбиәһенә бәйле. Кемдәрҙер үҙ булмышын Аллаһ ғәмәлендәгесә килеш һаҡлап ҡала, икенселәр Аллаһ ғәмәлдәренән бөтөнләй йыраҡлаша. Әммә ләкин Аллаһты танығандарҙың да һикәлтәле юлдар үтеп, секталар, аңлайышһыҙ ағымдарға юлығыу күренештәре бар...\nМ. Лоҡманов: Эйе, кеше аҡ ҡағыҙ шикелле таҙа күңел менән донъяға килә. Хаталарыбыҙ, гонаһтарыбыҙ ана шул аҡ ҡағыҙ битенә ҡара ҡәләм менән яҙылған тап булып ята. Таптар артҡан һайын, ҡағыҙ битендә аҡ урын да ҡалмай, йөрәгебеҙҙе ҡара таптар ялмап ала. Күңел күҙе һуҡырая, ҡәлбебеҙ таш булып ҡата. Ләкин ошо хәлдә лә йөрәк барыбер Аллаһҡа ынтыла, уны эҙләй. Сөнки әлмисаҡта уҡ, әле яралған ваҡытында ғына әле, һәр бер йән Раббыһы менән осраша. Эйе, хәҙер ул төптән, тәрәндән аңлап Аллаһҡа ынтыла. Был ашҡыныу рус телендә "священное томление души" тип атала. Был - йөрәктең Аллаһты эҙләүе. Һәр кешенең йәне үҙенең Раббыһын эҙләй, һәр бер кешелә лә ундай уҡталыу була. Тик берәүҙәрҙә ул тойғо өҫтә ята, икенселәрҙә төптә йәшеренгән була. Тойғолары өҫтәрәк ятҡан кешеләр, мөмкинлек тыуғас та, Раббыһына юлды эҙләй башланы. Тик хаҡ юлға әйҙәй ала торған дини белемле кешеләребеҙ әҙ булыу сәбәпле, кеше ҡайҙа, нимә күреп ҡалды, шуны Аллаһҡа илтә торған юл икән тип ҡабул итте. Бына шул арҡала килеп сыҡты инде ҡайһы берәүҙәрҙең яңылыш юлға төшөүе.\nА. Арыҫланов: Эйе, дингә ҡайтҡан кешеләрҙең бик күптәре ваххабилыҡ аша үтте, ләкин күптәре уның хаталы икәнен ваҡытында аңлап ҡалды. Үгеҙ йәки ишәк кеүек арҡыры кешеләр иһә, үҙ урындарын ошо радикаль ағымдарҙа тапты, был кешеләр алма, сейәләрҙе хуш күрмәйенсә, әсе йәшелсә-емештәрҙе эҙләне, шулар менән туҡланды.\nЙәш кешегә нимәгәлер ҡаршы булыу оҡшай бит инде. Һәр йәмғиәттә һин килешмәгән күренештәр була, шул күренештәргә ҡаршы һүҙ һөйләүҙе әләм итеп күтәреп, баҫым яһап, яныңа байтаҡ фекерҙәштәр туплап була. Радикаль секталарҙа йәштәрҙең ошо тойғоһо менән оҫта файҙаланалар, донъяны үҙгәртергә, тигән "изге" маҡсат менән үҙенә ылыҡтыралар. Был дин түгел. Шөкөр, аҡыллы, тәрән фекер йөрөткән егеттәр унда оҙаҡҡа туҡталманы, киттеләр.\nМ. Лоҡманов: Дингә килеү юлдары төрлө. Ҡайһы бер кешеләр һаулығын, малын, бөтә нәмәһен юғалтҡандан, оло һынауҙар үткәндән һуң динде ҡабул итә. Икенселәр бала сағында ғаиләһендә күргән ислам тәрбиәһен иҫенә төшөрөп, өләсәй-олатайҙар юлын дауам итеү теләгенән дин юлын һайлай. Өсөнсөләр иһә тормоштарында ғәҙелһеҙлек кисергәндән һуң, берҙән-бер ғәҙел юл, тип, дингә килә. Ундайҙар, ғәҙәттә, судта ғәҙел хөкөм сығармайҙар, түрәләр йүнле түгел, йәмғиәткә беҙҙең кеүек кешеләр кәрәкмәй, тигәнерәк үпкәләү, асыу менән солғанған була. Улар дин юлына баҫҡас та, үҙҙәренең баяғы асыуын онота алмай, исламда ғына, ошо мәсеттә, ошо төркөмдә генә ғәҙеллек хөкөм һөрә, тигән ҡараш менән йәшәй башлай. "Әһә, теге төркөмдәгеләр икенсе төрлө фекер йөрөтә, улар түрәләргә яраҡлашҡандар, тимәк, улар беҙҙең дошмандарыбыҙ", ти улар. Күңелдәре агрессия, нәфрәт менән тулы булһа ла, үҙҙәрен Аллаһ юлындабыҙ, тип иҫәпләйҙәр. Хәҡиҡәткә, Аллаһ юлына мөхәббәт, нур аша ғына килеп була, ә нәфрәт менән тулы кеше Аллаһ юлында түгел әле. Эйе, бәлки, ул киләсәктә изге күңелле кешеләрҙең ихлас мөғәмәләһе йоғонтоһонда үҙенә бер бәрәкәт, нур алып, дөрөҫ юлға баҫыр, юҡ икән, тимәк, ул үҙенең нәфрәтендә тонсоғасаҡ. Үкенескә ҡаршы, ошоно көҫәгәндәр ҙә бар.\nА. Арыҫланов: Бындай әҙәмдәр һәр ваҡыт системанан, мөфтиәттән, айырым кешеләрҙән хата эҙләй. Ә бит ихлас күңелле мосолман иң тәүҙә кешелә яҡшылыҡ эҙләй. Шул яҡшылыҡты киңәйтергә тырыша...\nРадикаль ағымға эләккән егеттәр, ҡыҙҙарға ҡул һелтәп ҡуйып булмай бит инде. Улар араһында аңлатыу эше нисек алып барылырға тейеш? Ғөмүмән, радикаль ислам ҡурҡынысы беҙҙең төбәк өсөн дә актуаль проблемамы?\nА. Арыҫланов: Диниә назаратына эшкә килгәс тә, әлеге проблеманы рәсми рәүештә беренселәрҙән булып мин күтәрҙем. Быға тиклем был хаҡта һөйләмәҫкә тырышалар ине. Бөгөн дә әйтәм: ваххабилыҡ бар, хизбут-тахрир бар. Егеттәребеҙ төркөмләп-төркөмләп Сүриәгә һуғышҡа китә. Биш йәш кеше дингә аяҡ баҫа икән, уларҙың өсөһө ваххабилыҡҡа юлыға.\nМ. Лоҡманов: Был хәл ваххабилыҡтың шул тиклем көслө булыуынан түгел, ә кешенең күңеле ниндәйҙер хәрәкәткә әүәҫ булыуынан килеп сыға. Ошо әүәҫлек менән насар ҡарашлы кешеләр файҙалана. Динде төптәнерәк өйрәнгән, уның матурлығын күргән кеше бер ҡасан да ул юлға баҫмаясаҡ.\nДин юлына саҡ аяҡ баҫыусыларға мин ваххабиҙар янына бөтөнләй яҡынламаҫҡа, уларҙың һүҙҙәрен тыңламаҫҡа кәңәш итер инем. Ул йоғошло ауырыу кеүек. Йәш кеше улар араһына инеп киткәнен һиҙмәй ҙә ҡала. Ваххабиҙар ҡайһы бер хәҙис-аяттарҙы үҙҙәренсә аңлатып, оҫта итеп үҙ мәнфәғәттәрендә файҙалана, ғилемле булып күренеп, кешеләрҙе үҙҙәренә ауҙарырға тырыша. Ошо йәһәттән йәштәргә, ундай кешеләр менән аралашмаҫҡа, улар янына бармаҫҡа, ундай йәмғиәткә инмәҫкә кәңәш бирәм. Улар менән дини бәхәстәр алып барыу иһә - ғалимдар эше.\nА. Арыҫланов: Әбүғалисина: "Һәр бер ауырыуҙы һүҙ менән дауалап була. Әгәр һүҙ менән дауалап булмаһа, үлән менән дауалап була. Үлән менән дә ауырыу дауаланмаһа, уны бысаҡ менән генә дауалап буласаҡ", - тигән. Әлбиттә, ундай кешеләр араһында аңлатыу эше алып барырға кәрәк. Был беҙҙең имамдарҙың ғына түгел, ә матбуғат баҫмаларының, телевидениеның да бурысы. Был һүҙ менән дауалау була инде. Ҡайһы ваҡытта "үлән менән", йәғни махсус саралар, лекциялар үткәреп "дауалау" зарурлығы тыуа. Ә инде "бысаҡ" функцияһын дәүләттең махсус хеҙмәттәре үҙ өҫтөнә аласаҡ.\nМ. Лоҡманов: Бында имамдарҙы ғәйепләргә ярамай, улар һөсләтә, тип әйтеү ҙә дөрөҫ түгел. Ниндәй генә илдә булмаһын, Рәсәйҙәме, ғәрәп илдәрендәме, радикаллашыу айырым бер сикте үтте икән, был мәсьәлә менән махсус хеҙмәттәр шөғөлләнә. Мөфтиәттәр ҡушҡаны өсөн түгел, дәүләттең именлеге өсөн эшләнә был. Беҙ хәлде ана шул сиккә еткермәҫкә тырышабыҙ, ҡалғаны беҙҙең ҡулда түгел.\nА. Арыҫланов: Беҙ ошо дәүләттең эсендә йәшәбеҙ, уның үҙ закондары бар. Ул закондарҙың сигенә сыҡтың икән, дәүләт муллаларҙың, журналистарҙың һүҙен генә тыңлап тормаясаҡ. Үҙ именлеген һаҡлар өсөн бар көсөн һаласаҡ. "Аллаһ ризалығы өсөн", тип, вокзалды шартлатырға китеп барыусыны дәүләт юҡ итәсәк.\nРәсәйҙә мосолмандар ғына йәшәмәй, христиандар ҙа, йәһүдтәр ҙә, Аллаһҡа бөтөнләй ышанмағандар ҙа бар. Бәйғәмбәребеҙ тормошона күҙ һалһаҡ, шундай ваҡиға була. Ул мөшриктәр менән килешеү төҙөй, "Худәйбийә килешеүе" исеме аҫтында беләбеҙ уны. Тәү ҡарашҡа, был килешеү буйынса мосолмандарҙың хоҡуҡтары үтә лә сикле була. Ләкин, нисек кенә булмаһын, мосолмандар уны боҙмай. Кем уны боҙа, ул монафиҡлыҡтың бер баҫҡысына күсә. Шуның кеүек үк, дәүләттең Конституцияһы беҙҙең (мосолмандарҙың) мосолман булмаған халыҡтар менән төҙөгән килешеүебеҙ ул. Паспорт алған сағыбыҙҙа ошо килешеү менән риза булыуыбыҙҙы белдереп, имза ҡуябыҙ. Тимәк, мосолман булараҡ, уны үтәргә тейешбеҙ. Боҙҙоҡ икән - тимәк, беҙҙә ике йөҙлөлөктөң бер сағылышы барлыҡҡа килә.\nМ. Лоҡманов: Һарайға 100 ҡапҡа бар, ти. Шуларҙың етмеше асыҡ, ун бише - шикле, тағы ла ун бише - ҡәтғи рәүештә ябыҡ. Мосолман кешеһе нимә эшләй? Ул асыҡ етмеш ишекте файҙалана. Етмеш ишек, тигәс тә, йәмғиәт шул ишектәрҙең өсөһөн генә файҙалана. Ҡалған алтмыш ете ишек буш тора. Ә кемдер ул 67 ишекте асыу яғында түгел, теге 15 тыйылған ишекте барып тибә. Шуның менән үҙенә ҡаршылыҡтар тыуҙыра. Мәҫәлән, Баймаҡ районында етмешләп мәсет бар икән, нишләптер Баймаҡ ҡалаһындағы мәсетте баҫып алырға тырыша берәү. Һинең әле 60 мәсетең буш тора! Ниңә шуларға барып ғилем өйрәтмәйһең? Шуға ла, беҙҙе хөкүмәт ҡыҫа, тип әйтер алдынан, "Әле мөмкинлек биргән әйберҙәрҙе эшләйбеҙме һуң?" тип, үҙ-үҙебеҙгә һорау бирергә кәрәк. Бөгөн беҙҙә мәҙрәсәләр төҙөү, уларҙа ғилем биреү ишектәре ап-асыҡ тора, ана шуны ҡулланырға кәрәк. Яҡшылыҡ менән барған эш бәрәкәтле була. Бәйғәмбәребеҙ бит кешеләрҙе үҙ янына яҡшылыҡ менән йәлеп иткән.\nМәҙрәсәләрҙә ғилем, әхлаҡ бирелә. Ләкин уларҙа ваххабиҙар идеялары өйрәтелһә, был ауыр эҙемтәләргә килтереүе мөмкин. Шуның өсөн мәҙрәсәләребеҙ ҙә ниндәйҙер контроль аҫтында булырға тейештер бит инде?\nМ. Лоҡманов: Радикаль ислам емергес көс, шуға ла уға ваҡытында дөрөҫ диагноз ҡуйырға өйрәнер кәрәк. Бына әле дин өлкәһендә лә йәш ғалимдарыбыҙ барлыҡҡа килде. Тап улар әле эшләп килгән мәҙрәсәләребеҙгә ревизия үткәрергә тейештер, тип уйлайым. Сөнки ҡайһы бер дини белем биреү йорттары ысынлап та һорауҙар тыуҙыра. Эйе, уларҙа матур итеп Ҡөрьәнде, ғәрәп телен өйрәтәләр. Ләкин өйрәтелгән ғилем хәнәфи мәҙхәбенә, милли асылыбыҙға ҡаршы килмәйме? Әгәр ҙә ҡаршы килә икән, хатаны төҙәтергә саҡырырға кәрәк. Әгәр ҙә был мәҙрәсәләгеләр хатаны төҙәтергә теләмәй икән, ул саҡта мәҙрәсәне ябып, үҙгәртеп, эште өр-яңынан башларға тура киләсәк.\nА. Арыҫланов: Диниә назараты киләсәктә уҡыу-уҡытыу эштәре буйынса комиссия ойошторасаҡ. Абруйлы имамдар, ғалимдар, дәүләт эшмәкәрҙәре, шулай уҡ РФ Үҙәк Диниә назараты, Рәсәй Ислам университеты вәкилдәре инәсәк был комиссияға. Комиссия мәктәпкә тиклемге (мосолман балалар баҡсалары өсөн), йәкшәмбе мәктәптәре һәм юғары уҡыу йорттары өсөн ислам диненең беҙҙең ерлек өсөн традицион булған хәнәфи мәҙхәбенә нигеҙләнеп, берҙәм уҡытыу программаһы төҙөйәсәк.\nӘлеге мәлдә Сибай ҡалаһында беҙҙең проблемаларыбыҙҙы хәл итә алырлыҡ мәҙрәсә төҙөлә. Беҙ уны яҡын арала аса аласағыбыҙға ышанабыҙ. Әгәр ҙә мәҙрәсә асыла икән, халҡыбыҙ рухи яҡтан күтәреләсәк, иншаллаһ. Сибай мәҙрәсәһе халҡыбыҙҙың рухи нигеҙе буласаҡ. Уны төҙөп бөтөүҙе тағы 5 йылға һуҙһаҡ, күп йәштәребеҙҙе юғалтасаҡбыҙ. Шуға ла мәҙрәсә төҙөү эшенә бергәләп, дәррәү тотонорға тейешбеҙ. Каруанһарай мәсетен халыҡ берҙәм төҙөгән бит. Сибай мәҙрәсәһен төҙөгәндә лә шундай фиҙаҡәрлек булһа ине. Тик әлеге ваҡытта халҡыбыҙ уның ысын әһәмиәтен аңлап етмәй.\nМ. Лоҡманов: Эйе, дин өлкәһендә беҙҙең милли кадрҙар етешмәй, Өфөлә башҡорт телендә вәғәз алып барылған бер генә мәсетебеҙ ҙә юҡ. Өйҙән- өйгә йөрөгән муллаларҙың 95 процентын икенсе халыҡ вәкилдәре тәшкил итә, шул сәбәпле милләттәштәребеҙ икенсе телдә саҡырыуҙар ишетергә мәжбүр. Ә бит дәғүәттең кешенең туған телендә алып барылыуы - сөннәт. Һис шикһеҙ, Сибайҙағы уҡыу йортон күтәреү - Аллаһтың әмерен үтәү ул.\nМин ошонда төрлө бәхәстәр тыуҙырған тағы бер мәсьәлә - традицион ислам хаҡында бер аҙ әйтеп китәйем әле. Ислам дине бөтә халыҡтар өсөн камил итеп бирелгән бер диндер. Шуның өсөн ул һәр халыҡта аңлау тапты. Ул Ҡиәмәт көнөнә ҡәҙәр үҙгәрмәйәсәк дин ғилеме. Көн һайын фарыз булған биш намаҙ һәр саҡ биш намаҙ булып ҡала. Намаҙҙы башҡортса уҡырға йә өс тапҡырға ғына ҡалдырырға ярамай. Рамаҙан айын да йәйҙән көн ваҡыты ҡыҫҡа булған ҡышҡа күсереү мөмкин түгел. Традицион ислам, тигәндә, фарыз булмаған, дингә ҡаршы килмәгән, әммә һәр халыҡҡа хас булған үҙенсәлектәрҙең көнкүрештә ҡулланылыуын әйтәләр (ләкин традицион ислам тигәндәре табын артында араҡы эсергә ярай, намаҙ уҡымаһаң да була, тигәнде аңлатмай). Милли йолалар ислам динен пропагандалауға бик ныҡ ярҙам итә. Аш мәжлестәрен алайыҡ. Уларҙы төрлөсә ҡабул итергә була, ләкин ҡунаҡсыллыҡ беҙҙең халыҡтың матур сифаты ул. Шуға ла, аш мәжлестәре диндә юҡ, тип тыйырға тырышыу урынына ошо хаҡта әйтеүсегә дөрөҫ йүнәлеш биреп ебәреү күркәмерәк. Ҡөрьән, доғалар уҡылған аш мәжлестәре кемгәлер зыян итәме? Ғәрәп илдәрендә был юҡ, тип, ошолай эшләүселәрҙе тәнҡитләргә тигәнме? Шулай уҡ ғәрәп илдәрендә мәсеттәргә килгән кешеләр өсөн доға уҡып ултырған муллалар ҙа юҡ. Ләкин мәсеткә доға өмөт итеп килгән кешенең күңелен китеп, ошо муллаларҙы был ғәмәлдән тыйып ҡуяйыҡмы? Күптәр дини дәрестәргә килмәйәсәк, ләкин туғандарына, үҙҙәренә доға уҡыуҙарын теләп, мәсеткә юл тотасаҡтар. Ошо форсат менән файҙаланып, дин әһеле Ҡөрьән генә уҡып ҡалмай, динде лә аңлатһа, насармы? Тик уларҙың ғәмәле "аҡсаға доға уҡыу" кәсебенә генә әй-ләнмәһен, быныһын иҫкәртеп торорға кәрәк.\nМилли йолаларыбыҙҙа милли асылыбыҙ ята. Дингә ҡаршы килмәгән йолаларыбыҙҙы тыйырғамы ни? Бына ошоларға ҡаршы сыҡҡан мәҙрәсәләребеҙ ҙә бар. Унда уҡып сыҡҡан шәкерттәр халыҡ араһында фетнә тыуҙырып йөрөй. Йыш ҡына икенсе сиккә китеп, мөһим нәмәләр менән мөһим булмаған әйберҙәрҙе айырмайынса, дин тип, ғәрәп традицияларын да күндерә башлаусылар бар.\nҺуңғы арала беҙҙең республикала христиан секталары хаҡында ла һөйләй башланылар. Был проблеманың беҙҙең милләткә ниндәй ҡағылышы бар?\nА. Арыҫланов: Әлбиттә, секталар мәсьәләһе бик киҫкен тора. Исламға хас булған кеүек үк, христиан динендә лә бар борсоуға һалған секталар. Шул секталар йоғонтоһонда урыҫ егеттәре Сүриәгә һуғышҡа сығып китә, беҙҙең башҡорттар фатирҙарын, машиналарын һатып, аҡсаларын кемдәргәлер тоттороп ҡуя. Халыҡ уяу булырға тейеш, сөнки кеше башын бутап йөрөгән ул кешеләр бик йылғыр эш итә. "Иегова шәһиттәре" тигәндәре араһында башҡорт, татар телендә һөйләшкәндәр етерлек. Улар китап, гәзиттәр тараталар, өйҙәр буйлап, үҙ ҡараштарын аңлатып, таратып йөрөйҙәр. Телмәрҙәре күңелде иретерлек, шыма, яғымлы. Ләкин уларҙың маҡсаттары бер: үҙҙәренә яңы адептарҙы йәлеп итеп, үҙ идеологияларын таратыу. Шуға күрә, ҡулығыҙға шик тыуҙырған берәй дини китап килеп эләкһә, мотлаҡ урындағы имамға күрһәтегеҙ, уның менән кәңәшләшегеҙ.\nМ. Лоҡманов: Мин ошо китаптарҙың күптәрен уҡып сыҡтым. Хаҡ һүҙҙәр яҙыла һымаҡ, ләкин улар артында шул ҡәҙәре ҙур ялған ярылып ята. Ғилеме әҙерәк булған кеше уларҙы уҡый ҙа, үҙе лә һиҙмәйенсә, улар тоҙағына эләгеп, аҙаҡтан ҙур ҡаза күреүе лә бар. Хатта бындай аҙашыуҙарҙың психологик ауырыуҙарға, кешенең үҙ-үҙенә ҡул һалыуына, малдарынан, туған-тыумасаһынан баш тартыуына килтереүе мөмкин. Минең кәңәшем тағы ла ҡәтғирәк булыр ине. Ундай китаптар килеп эләкһә, уларҙы юҡ итегеҙ, уҡымағыҙ. Ҡайһы берәүҙәр, был китаптар барыбер бит Аллаһҡа яҡынайта, уларҙы уҡығандан һуң кешеләр мәсеттәргә йөрөй башлай, тип әйтә ул. Улай булыуы ла мөмкин. Тик киреһенсә булыу ихтималлығы күпкә ҙурыраҡ. Дин әҙәбиәтен махсус магазиндарҙа һатыу, мәсет эсендә генә таратыу ҡаралған. Урамда, фатирҙарға дини китаптар, гәзиттәр таратып йөрөү алымдарын беҙҙең мосолман дин әһелдәребеҙ ҡулланмай.\nИблис кешене төрлө юлдар менән тура юлдан ситләтергә тырыша. Аҙаштырыу өсөн ул алдан да, арттан да, аҫтан да, өҫтән дә, уңдан да, һулдан да һөжүм итә. Ҡайһы берҙә дөрөҫ күренгән әйберҙәргә лә үҙ тоҙаҡтарын һалып ҡуя. Эйе, ихласлыҡ булмаһа, мәкерле тоҙаҡтарға эләгеү ҡурҡынысы ғәйәт ҙур. Шуға күрә лә һәр саҡ Аллаһы Тәғәләгә инанып, уға итәғәттә йәшәгән, уның ҡушҡандарын үтәгән, гонаһты гонаһ тип белгән, күңелендә ҡара уй, нәфрәт йөрөтмәгән, рәхимле, изге, ихлас кеше булып ҡалыу кәрәк. Ул саҡта бер сиктән икенсе сиккә һикермәйәсәкбеҙ, иншаллаһ.\nЯҙылған: 11.08.14 | Ҡаралған: 1701


Материалы за 10.08.2016 » Башҡортостан гәзите\nТәүәккәлләһәң – оторһоң\nЙәмғиәт // 10-08-2016, 01:07\nРеспубликала урындағы башланғыстарға булышлыҡ итеү программаһы уңышлы эшләй. Төбәктәге көнүҙәк мәсьәләләрҙе халыҡ үҙе билдәләй һәм уны хәл итеүҙә ҡулынан килгәнсә ярҙамлаша.\nКом: 0 // Уҡынылар: 838 тапҡыр // Тотош уҡырға\nИлһөйәрлек тәрбиәләү – мөҡәддәс бурыс\nУҡытыусыларҙың август кәңәшмәһендә йәш быуынға төплө белем биреү, уны үҙаллы тормошҡа әҙерләү менән бер рәттән егет һәм ҡыҙҙарҙы ватансылыҡ һәм илһөйәрлек рухында тәрбиәләү мәсьәләләре уртаға һалып тикшерелә. Краснокаманың төрлө кимәлдәге белем биреү учреждениеларында был йәһәттән бай тәжрибә тупланған. Уларҙың төп йүнәлештәре хаҡында район хакимиәте башлығының социаль мәсьәләләр һәм кадрҙар буйынса урынбаҫары Лира Мостаева менән әңгәмә ҡорҙоҡ.\nКом: 0 // Уҡынылар: 1221 тапҡыр // Тотош уҡырға\n“Ҡыҙыл әтәс” ҡотора...\nТүҙеп сыҙағыһыҙ эҫелек янғын осраҡтарының бермә-бер артыуына килтерҙе. Айырыуса урмандар күпләп үртәлә. Үткән тәүлектә генә “ҡыҙыл әтәс” республиканың Белорет (3 га), Әүжән (0,1 га) һәм Иглин (4 га) урман хужалыҡтары биләмәләренә “ҡунып”, бер нисә сәғәт эсендә тәбиғәткә арыу уҡ зыян килтереп тә өлгөрҙө. Ярай әле янғын һүндереүселәр уяулыҡ күрһәтте. Ғөмүмән, бер аҙна эсендә генә республика урмандарында 17 янғын осрағы теркәлеүен иҫәпкә алғанда, хәлдең ни тиклем хәүеф тыуҙырыуын күҙаллауы ҡыйын түгел — Башҡортостандың Урман хужалығы министрлығынан хәбәр итеүҙәренсә, әле төбәктә иң юғары, 5 класлы янғын хәүефе иғлан ителгән.\nКом: 0 // Уҡынылар: 413 тапҡыр // Тотош уҡырға\nМәҙәниәт һәм әҙәбиәт // 10-08-2016, 01:07\nКом: 0 // Уҡынылар: 858 тапҡыр // Тотош уҡырға\nҺауалағы торнаға ымһынһаң...\nРедакция йомошо менән ауылдарға сыҡҡанда төрлө яҙмышлы кешеләр осрай. Кемдер һоҡланыу уята. Икенселәренән ғибрәт, һабаҡ алаһың. Өсөнсөләре – үкенесле ғүмер кисергәндәре – иһә йәлләтә, күңелде тетрәндерә.\nКом: 0 // Уҡынылар: 368 тапҡыр // Тотош уҡырға\nТимурҙың уңышы дәрт-сәм өҫтәй\nМәҙәниәт һәм әҙәбиәт // 10-08-2016, 01:06\nРеспублика Башлығы Рөстәм Хәмитов телефон аша рапирасы Тимур Сафинды һәм уның тренерҙары Лира Грушина менән Руслан Нәсибуллинды Олимпия уйындарында шәхси иҫәптә бронза миҙал яулау айҡанлы ҡотланы.\nКом: 0 // Уҡынылар: 375 тапҡыр // Тотош уҡырға\nХәлилдәргә бәрәкәт килтерҙе\nЙәмғиәт // 10-08-2016, 01:06\nБөйөк Ватан һуғышы башланған көндә Асҡар ауылында Әсмә менән Зиннәт Замановтарҙың ғаиләһендә икенсе улдары тыуа. Әбйәлилдә дауаханала бик оҙаҡ йылдар эшләгән Груша әбейҙе күптәр хәтерләйҙер. Ул Әсмәгә, көслө, батыр булыр балаң – уға Марс тигән исемде ҡуш, тип үтенә. Беҙҙең яҡ өсөн ят исем булһа ла, малайҙы Марс тип нарыҡлайҙар.\nКом: 0 // Уҡынылар: 342 тапҡыр // Тотош уҡырға\nҠыҙ ҙа булһын, быуаҙ ҙа?\nЙәмғиәт // 10-08-2016, 01:04\nЮбилейын ҡаршыларға әҙерләнгән Стәрлетамаҡ һуңғы арала иҫ китерлек гүзәлләнә. Парктар, биналар сағыу төҫ ала, шул уҡ ваҡытта стәрлетамаҡтар өсөн уңайлы мөхит тә тыуҙырыла. Мәҫәлән, әлеге мәлдә Хоҙайбирҙин һәм Элеватор урамдарын киңәйтеү эштәре ҡайнай, ул был урамдар киҫешендәге йыш күренеш – тығындарҙан – азат итмәксе. Тик форумдарға, йәғни ҡала тормошо буйынса фекер алышыуҙарға, күҙ һалһаң, был ҡайһы берәүҙәргә оҡшап етмәй.\nКом: 0 // Уҡынылар: 376 тапҡыр // Тотош уҡырға\nҮткәнен белгәндең киләсәге яҡты\nДүртөйлө районында уҙған республика Шәжәрә байрамында Илеш, Борай, Краснокама, Мишкә райондары вәкилдәре, шулай уҡ күрше Свердловск өлкәһенән ҡунаҡтар ҡатнашты. Байрамға йыйылыусыларҙы Башҡортостан Дәүләт Йыйылышы – Ҡоролтай депутаты Әмир Ишемғолов, мәҙәниәт министры урынбаҫары Ранис Алтынбаев ҡайнар сәләмләне.\nҒаиләләр ҡайтһын ауылға\nТуйөмбәт (Байулы) – 400 йылдан ашыу тарихы булған, Оло Эйек буйын үҙ иткән ыҡсым ғына бер ауыл. Уның халҡы борон-борондан ғөрөф-ғәҙәттәрен юғалтмай, тормош көтөп тыныс ҡына йәшәр булған. Шулай ҙа илдә булып торған бәрелеш, үҙгәрештәр Туйөмбәтте лә урап үтмәй. Әммә шуға ҡарамаҫтан кешеләр ҙур сабырлыҡ, тырышлығы менән барлыҡ ауырлыҡтар аша ауылыбыҙҙы һаҡлай килгән.\nКом: 0 // Уҡынылар: 322 тапҡыр // Тотош уҡырға\nАртҡа 1 2 Алға Бит башына\nЯҢЫЛЫҠТАР АРХИВЫ Июль 2018 (170)


Кем ул Хызыр ғәләйһис-сәләм\n9 Октябрь 2020, 18:04\nҮзбәкстандағы Сәмәрҡәнд ҡалаһында Хызырға арналған мәсет бар. Урындағы халыҡ һөйләүе буйынса, ғәрәптәр бында ислам дине таратырға килгәс, ҡайҙа манара һалырға икән тип, ҡаланың иң бейек урынын эҙләй. Шунда аҡтан кейенгән бабай килеп сыға, «Ошо ерҙә Сәмәрҡәндтең иң бейек ере», – тип күрһәтә лә юҡ була.\nШулай итеп, Хызыр – тарихи шәхес, ул ысынлап та булған, бар һәм әле лә беҙҙең арала.\nСәйед әфәнде әл-Чиркәүиҙең\n«Пәйғәмбәрҙәр тарихы» китабы файҙаланылды.


Материалы за Январь 2008 года » Архив газеты "Йәшлек"\nАуыр күтәргән - билен һындырған.\n[b]Шәхестәребеҙгә ҡара яғырға юл ҡуймаҫбыҙ![/b]\nТеләк булһа, эше табыла\nБашҡорт театрының мәшһүр ҡыҙы\nУҡыусылар, еңегеҙҙе һыҙғанығыҙ! Яңылыҡтар » Конкурстар\nБашҡортостандың Милли әҙәбиәт музейы республиканың Мәҙәниәт һәм милли сәйәсәт министрлығы менән берлектә, Башҡортостандың халыҡ яҙыусыһы Зәйнәб Биишеваның тыуыуына 100 йыл тулыу айҡанлы, Өфө ҡалаһының мәктәп уҡыусылары араһында ижади конкурс иғлан итә.\nИжади конкурста VIII – ХI синыф уҡыусылары ҡатнаша ала. Яҙыусының тормошона, ижадына бағышланған шиғыр, инша, һүрәттәр 2008 йылдың 8 мартына тиклем ҡабул ителә. Конкурсҡа йомғаҡ 2008 йылдың марты аҙағында яһала. Иң яҡшы эштәр 3. Биишеваның тыуыуына 100 йыл тулыу айҡанлы асылған күсмә күргәҙмәлә урын аласаҡ. Еңеүселәрҙе ҡиммәтле бүләктәр көтә. Эштәр ошо адрес буйынса ҡабул ителә:\nг. Уфа, ул. Достоевского, 160. ГУКИ «Национальный литературный музей РБ».\nЫшанысты аҡларға кәрәк! Яңылыҡтар\nМилиция майоры Вәғиз Сәлимгәрәевты Иҫке Янбай, Көндәшле, Яланғас ауыл советтарына ҡараған ауылдарҙа олоһо ла, кесеһе лә таный. Сөнки ул – Балтас районы буйынса эске эштәр бүлегенең өлкән участка уполномоченныйы – ауылдарҙағы халыҡтың именлеген тәьмин итә.\n«Ҡыҙыл ут»ҡа сығып барғанда... Әҙәбиәт\nӘҙәмиәтте өйрәнгән, уны һәр яҡлап сағылдырыуҙы бурыс итеп алған әҙәбиәт бөгөн яҙыусы алдында яңы талаптар ҡуя. Яҡтыртыу сығанағы, маҡсаты шул килеш ҡалһа ла, юғары сәнғәт әҫәре ижад итеүселәрҙән уҡыусы, заман зауыҡты нескә тойоусы яңы формалар, алымдар көтә.\n«Йәшлек» гәзите биттәрендә башҡорт шиғриәте хаҡында һөйләшеүҙәр, фекерҙәр күренеп тора.\nБабич кемгә йылмайыр? Яңылыҡтар » Конкурстар\nРеспубликабыҙҙың Шәйехзада Бабич исемендәге мәртәбәле дәүләт йәштәр премияһының сираттағы лауреаттарын – үҙен төрлө өлкәләрҙә танытҡан иң талантлы йәштәрҙе билдәләр мәл яҡынлашып килә.\nБилдәле булыуынса, Башҡортостан Хөкүмәте тарафынан йыл һайын тапшырылған премиялар\n«Тура бәйләнеш»кә рәхим итегеҙ! Яңылыҡтар\n5 февралдә 16 сәғәттә «Йәшлек» гәзите редакцияһы гәзит уҡыусылары өсөн «Умартасылыҡ һәм апитерапия буйынса Башҡортостан ғилми-тикшеренеү үҙәге» дәүләт учреждениеһының генераль директоры, биология фәндәре докторы, профессор Әмир Ишемғолов ҡатнашлығында «тура бәйләнеш» ойоштора.\nБашҡортостан умартасылығы, бал ҡорттарын тәрбиәләү һәм үрсетеү, башҡорт балының шифаһы һәм мөмкинлектәре, ошо йүнәлеш буйынса ҡыҙыҡһындырған бөтә һорауҙарығыҙҙы 273-46-38 телефоны буйынса бирә алаһығыҙ.\nХеҙмәттәшлек уңышлы бара\nРеспублика йортонда БР Президенты Мортаза Рәхимов «Уралсиб» финанс корпорацияһының президенты Николай Цветков менән эшлекле осрашыу үткәрҙе.\nУнда «Уралсиб» банкыһының үткән йылғы эшмәкәрлегенә йомғаҡ яһалды һәм корпорацияның Башҡортостан менән артабанғы хеҙмәттәшлек планы тикшерелде. Банкының устав капиталының 8,4 проценты республикабыҙ ҡарамағында.\nМайҙа ғына «ирейәсәк»\nРәсәйҙең ауыл хужалығы министры Алексей Гордеев менән осрашыуҙа иң ҙур аҙыҡ-түлек етештереүсе һәм һатыусы компаниялар вәкилдәре төп аҙыҡ-түлеккә хаҡ арттырыуға мораторийҙы 1 майға тиклем оҙайтырға килешкән.\n«Йәшлек» гәзите редакцияһы мөхәрририәте Сибай зонаһы (Әбйәлил, Баймаҡ, Хәйбулла, Йылайыр райондары, Сибай, Баймаҡ ҡалалары) буйынса үҙ хәбәрсегә конкурс иғлан итә.\nДәғүәселәрҙең үҙ фатиры булыуы;\nкомпьютерҙа яҡшы йыя, интернетты файҙалана, фотоға төшөрә белеүе;\nәҙәби башҡорт телендә иркен яҙыуы;\nюғары белемле булыуы мотлаҡ.\nШулай уҡ ирекле темаға яҙылған 5 материал ебәреүҙәре һорала.\nҮҙегеҙ хаҡындағы мәғлүмәтте, материалдарҙы redaktоr@.үesһlek.ru электрон адресына ебәреүегеҙҙе һорайбыҙ.


Мостай беҙҙең арала\nРеспубликала бөйөк шағирҙың тыуыуына 95 йыл тулыуға арналған саралар дауам итә.\nБөгөн Өфөнөң Хәрби Дан музейында баш ҡала мәктәптәре уҡыусыларының яҙыусылар һәм шағирҙар менән осрашыуы үтте. Бөгөнгө осрашыуҙа һүҙ Мостай Кәримдең һуғыш һәм яу осоро тураһында яҙған әҫәрҙәре хаҡында барҙы.\nМостай Кәрим һуғыш йылдарының бар ауырлығын үҙ иңендә кисерә. Юғары уҡыу йортон тамамлаған йәш егет Ҡыҙыл армия сафына саҡырыла һәм Муромдағы элемтә училищеһына ебәрелә. 1942 йылдың майында иһә шағир фронтҡа китә. Ошо уҡ йылдың көҙөндә, яраланып, госпиталгә эләгә. Һауыҡҡандан һуң Мостай Кәрим фронт һыҙығына гәзит хәбәрсеһе булып ҡайта. Шағирҙың был йылдарҙағы кисерештәре, тәьҫораттары шиғыр, хикәйә, повестар нигеҙенә ята. Фронтовик яҙыусы Азат Мағазов әйтеүенсә, бөйөк шағирҙың киләсәккә төп аманаты - һуғыш булмаһын тигән теләге.


СИБАЙҘА GLOBAL MANAGEMENT CHALLENGE ЧЕМПИОНАТЫНЫҢ БАШҠОРТОСТАН КУБОГЫ ФИНАЛЫ БУЛДЫ\n3 Июнь , 11:10\n2 июндә Сибайҙа «Урал аръяғы-2022» инвестиция һабантуйы башланды. Уның сиктәрендә Global Management Challenge Халыҡ-ара бизнес стратегияһы һәм идараһы буйынса чемпионатының Башҡортостан кубогы финалы үтте.\nРеспубликала был чемпионат Инвестһабантуй ҡыҫаларында икенсегә үтте. Ул бәләкәй һәм урта эшҡыуарлыҡ вәкилдәре, бизнес-шерифтар, район һәм ҡала ойошмаларының етәкселәрен һәм хеҙмәткәрҙәрен торған һигеҙ команданы берләштерҙе.\nБыйылғы программаның яңылығы булып корпоратив командалар өсөн күнекмә практикум үткәреү булды. Был командалар составына кредит ойошмалары, юғары уҡыу йорттары, эшҡыуарлыҡ берләшмәләре һәм бизнесҡа булышлыҡ итеүсе инфраструктуралар вәкилдәре инде.\nҠатнашыусыларҙы республиканың Иҡтисад һәм инвестиция сәйәсәте министры Рөстәм Моратов сәләмләне. Ул Рәсәй һәм Башҡортостандың иҡтисади мөмкинлектәрен тулы кимәлдә ҡулланыу мөһимлеге, бизнесты үҫтереүҙең илдең иҡтисадына этәргес көс булыуын билдәләне.\n- Үткән йыл Башҡортостан Чемпионатта яңынан ҡатнаша башланы, - тине Башҡортостан эшҡыуарлыҡ һәм туризм министры Рөстәм Афзалов. – Федераль кимәлдә ҡатнашыу тәжрибәһе бар. «Бизнес Стратег» командаһы Чемпионаттың милли этабының юбилейлы 15-се этабының суперфиналында ҡатнашты. Быйыл милли финал Ханты-Манси автоном өлкәһендә – Юграла буласаҡ. Унда Башҡортостан вәкилдәрен финал еңеүселәре араһында күрергә теләйем.\nGlobal Management Challenge-2022 Кубогының төбәк этабы финалының еңеүселәре билдәләнде. Уларҙы бүләкләү церемонияһы 3 июндә, Инвестһабантуйҙың икенсе көнөндә үтә.